Združeno drugo, tretje in četrto periodično poročilo RS

na podlagi

Konvencije o pravicah invalidov

Osnutek

 Uvod

1. Na podlagi določbe drugega odstavka 35. člena Konvencije o pravicah invalidov (v nadaljevanju: KOPI), katere pogodbenica je Republika Slovenija (RS), posreduje RS svoje drugo, tretje in četrto periodično poročilo o nadaljevanju uresničevanja KOPI (v nadaljevanju poročilo) po skrajšanem postopku.
2. Poročilo je pripravljeno v skladu s Smernicami za periodično poročanje Odboru za pravice invalidov, vključno s poenostavljenim postopkom poročanja, ki jih je sprejel Odbor za pravice invalidov (CRCPD/C/3; v nadaljevanju Odbor) na šestnajstem zasedanju novembra 2016.
3. Poročilo se sklicuje na Sklepne ugotovitve uvodnega poročila RS, ki ga je Odbor na svoji 386. seji, 5. marca 2018, sprejel. Poročilo zajema obdobje **od januarja 2018 do junija 2024**. Poročilo vsebuje odgovore na Seznam vprašanj pred predložitvijo združenega drugega, tretjega in četrtega poročila RS (CRPD/C/SVN/QPR/2-4), ki jih je sprejel Odbor.
4. Poročilo je koordiniralo MDDSZ. Pri pripravi so sodelovali: MDP, MF, MGTŠ, MzI, MJU, MK, MNVP, MNZ, MORS, MOPE, MP, MSP, MVZI, MVI, MZ, MZEZ in SURS.

# A. Namen in splošne obveznosti (1.-4. člen)

1. Prosimo, da seznanite odbor z doseženim napredkom in vzpostavljenimi mehanizmi za izvajanje splošnih obveznosti države pogodbenice v skladu s konvencijo ter prejšnjimi sklepnimi ugotovitvami in priporočili odbora, vključno z/s:

 (a) reformami, katerih cilj je prehod z medicinskega in dobrodelnega pristopa k invalidnosti k vzorcu obravnavanja invalidnosti, ki temelji na človekovih pravicah, v vseh zakonodajah, načrtih in praksah, ter usklajevanjem različnih razhajajočih se opredelitev invalidnosti, in sicer na podlagi vzorca obravnavanja invalidnosti, ki temelji na človekovih pravicah;

RS med prednostne naloge uvršča spoštovanje in uresničevanje pravic invalidov ter se zaveda pomena obravnavanja invalidnosti, ki temelji na človekovih pravicah. Invalidska politika v RS je z namenom zagotavljanja čim boljših storitev za vse vrste potreb posameznikov urejena na različnih resorjih, tudi z namenom zagotavljanja pravic vsem.

Po Zakonu o zaposlitveni rehabilitaciji in zaposlovanju invalidov (ZZRZI) se pri ocenjevanju invalidnosti upošteva Mednarodna klasifikacija funkcioniranja, zmanjšanje zmožnosti in zdravja (MKF).

Zakon o izenačevanju možnosti invalidov (ZIMI) v definiciji invalidnosti sledi KOPI.

Po Zakonu o osebni asistenci (ZOA) so do osebne asistence upravičene osebe, ki osebno asistenco potrebujejo zaradi svoje oviranosti.

V pripravi je Zakon o uporabi jezika gluhoslepih, ki bo pri ocenjevanju gluhoslepote uporabljal kombiniran model (medicinski in funkcionalni model gluhoslepote).

(MDDSZ, DI)

 (b) ukrepi, sprejetimi za zagotovitev tesnega posvetovanja z invalidi in njihovim aktivnim vključevanjem prek njihovih predstavniških organizacij v vse postopke, namenjene izvajanju konvencije, da bi se zagotovila zadostna finančna sredstva Nacionalnemu svetu invalidskih organizacij za izvajanje njegovih funkcij, vključno s funkcijami, predvidenimi v Zakonu o invalidskih organizacijah, Akcijskem načrtu o pravicah invalidov in Zakonu o izenačevanju možnosti invalidov, ter o samostojnosti in nepristranskosti Fundacije za financiranje invalidskih in humanitarnih organizacij in njenega financiranja;

Področje invalidskih organizacij ureja Zakon o invalidskih organizacijah (ZInvO), o katerem je RS že poročala. Invalidske organizacije so nevladne organizacije, preko katerih se zagotavlja posvetovanje z invalidi in njihovo aktivno vključevanje v družbo. (Tabela 1)

Invalidske organizacije, ki delujejo na državni ravni, se lahko povezujejo v nacionalni svet invalidskih organizacij (NSIO). Ta usklajuje interese vseh invalidov v državi ob upoštevanju avtonomnosti invalidskih organizacij in jih zastopa v dialogu med invalidskimi organizacijami, strokovnimi združenji, državnimi organi, javnimi institucijami in drugimi javnostmi. V letu 2024 se pričakuje sprejetje novele ZInvO, s katero bo urejeno sistemsko financiranje Nacionalnega sveta invalidskih organizacij Slovenije (NSIOS).

Med ukrepi cilja samoorganiziranje invalidov v Akcijskem programu za invalide 2022-2030 (API 2022-2030) je razvijanje vloge invalidskih organizacij s trajnim, stabilnim, zadostnim in neodvisnim financiranjem iz Fundacije za financiranje invalidskih in humanitarnih organizacij (FIHO) ter drugih virov. FIHO ostaja samostojna in nepristranska organizacija za financiranje invalidskih in humanitarnih organizacij, v katero država ne posega.

Resorna ministrstva ob obravnavi področij, ki zadevajo invalide, zagotovijo posvet z njihovimi predstavniki. Posvetovanje z invalidskimi organizacijami je zagotovljeno tudi preko Sveta za invalide RS (Svet). Na Vladi RS je vzpostavljena fokalna skupina, namenjena posvetu z invalidi preko njihovih organizacij glede ključnih vprašanj s področja varstva invalidov. Skupina se sestaja po potrebi, večkrat letno.

(MDDSZ, DI)

 (c) pravilnim prevodom konvencije v slovenščino v dostopnih oblikah zapisa in njenim razširjanjem v javnosti.

KOPI je v slovenščini dostopen na spletu, v tiskani obliki ter v lahko berljivi tehniki (easy to read). V obeh tiskanih oblikah je dostopen v knjižnicah.

RS je celostno, v okviru širše delovne skupine, pristopila k prevodu KOPI pred ratifikacijo. Pravilnost prevoda se je v letu 2024 preverila pri NSIOS, ki meni, da trenutno veljavni prevod na posameznih mestih ni optimalen, vendar ponovni prevod ne bi prinesel bistvenega izboljšanja, zato ga ne uvrščajo med prioritetna vprašanja.

(MDDSZ, DI)

2. Prosimo, da seznanite odbor s trenutnim razumevanjem razmerja med Zakonom o osebni asistenci (2017), Akcijskim programom za invalide (2014-2021) in Zakonom o izenačevanju možnosti invalidov (2012) ter splošnimi načeli konvencije, kot so določena v njenem 3. členu, in o njihovem izvajanju.

Oba zakona in strateški dokument sledijo splošnim načelom KOPI. Zakona jih na svojem področju podrobneje implementirata, tako, da določata pravice upravičencem z upoštevanjem načel KOPI.

Na podlagi predlogov ministrstev, Sveta, NSIOS, reprezentativnih in drugih invalidskih organizacij, ki delujejo na državni ravni, lokalnih skupnosti, socialnih partnerjev, strokovnih združenj in najširše javnosti ministrstvo, pristojno za invalidsko varstvo, vsakih pet let pripravi predlog akcijskega programa. Trenutno je veljaven API 2022 – 2030. ZOA in ZIMI sta bila v vmesnem obdobju poročanja novelirana.

(MDDSZ, DI)

#  B. Posebne pravice (5.–30. člen)

##  Enakost in nediskriminacija (5. člen)

3. Prosimo, navedite informacije o:

 (a) sedanjem protidiskriminacijskem zakonodajnem okviru, njegovi povezanosti in izvajanju ter o javnih politikah in ukrepih, namenjenih varstvu pravic invalidov;

Ustava RS prepoveduje vsakršno diskriminacijo zaradi osebnih okoliščin, tudi invalidnosti.

Zakon o varstvu pred diskriminacijo (ZVarD) prepoveduje diskriminacijo na podlagi različnih osebnih okoliščin, tudi invalidnosti ter vzpostavlja institut Zagovornika načela enakosti (Zagovornik). Po Zakonu o varuhu človekovih pravic (ZVarCP) je za varovanje človekovih pravic in temeljnih svoboščin v razmerju do državnih organov, organov lokalne samouprave in nosilcev javnih pooblastil vzpostavljen institut Varuha človekovih pravic (VČP).

Krovni protidiskriminacijski zakon je ZIMI, o katerem je RS že poročala. Določa, da je diskriminacija zaradi invalidnosti posredna ali neposredna in pomeni vsako razlikovanje, izključevanje ali omejevanje zaradi invalidnosti, katerega namen ali posledica je zmanjševanje ali izenačevanje enakopravnega priznavanja, uživanja ali uresničevanja vseh pravic in obveznostih na vseh ključnih področjih življenja.

Temeljno načelo API 2022-2030 je zagotavljanje polnopravnega in enakovrednega uživanja človekovih pravic invalidov.

Področna zakonodaja sledi načelom Ustave in drugim strateškim dokumentom.

(MDDSZ, DI)

 (b) veljavnih zakonodajnih, upravnih in pravosodnih ukrepih za zagotavljanje primerne prilagoditve invalidom na vseh področjih življenja ter o tem, ali se zavrnitev take prilagoditve šteje za diskriminacijo;

Primerno prilagoditev opredeljuje ZIMI in pomeni potrebne zakonodajne, upravne in druge ukrepe, ki ne nalagajo nesorazmernega bremena, kadar so v posameznem primeru potrebni, da se invalidom na enak način kot drugim zagotovi uživanje ali uresničevanje pravic in svoboščin. V primeru zavrnitve primerne prilagoditve se to šteje za diskriminacijo.

ZIMI določa konkretne ukrepe:

* (so)financiranje tehničnih pripomočkov za premagovanje komunikacijskih ovir za senzorno ovirane invalide,
* (so)financiranje prilagoditve vozila za gibalno ovirane invalide,
* klicni center za osebe z okvaro sluha,
* financiranje šolanja psa pomočnika za gibalno ovirane invalide,
* EU kartico ugodnosti za invalide. (Več odgovor 19).

Po ZZRZI so invalidi upravičeni do prilagoditev delovnih mest in sredstev za delo, glej odgovora 25.(b), 25.(c).

RS ima sprejet Zakon o uporabi slovenskega znakovnega jezika (ZUSZJ), o katerem je RS že poročala.

Glej tudi 6.(b), 11.(a).

(MDDSZ, DI)

 (c) posebnih ukrepih, sprejetih za preprečevanje in odpravljanje medsektorske in večplastne diskriminacije, zlasti invalidov Sintov in Romov ter invalidov, ki pripadajo drugim manjšinskim etničnim skupinam, ter invalidov lezbijk, gejev, biseksualcev, transseksualcev in interseksualcev.

ZVarD kot hujšo obliko diskriminacije opredeljuje večkratno diskriminacijo.

V pripravi je Strategija za invalide s presečnimi diskriminacijami.

Resorna ministrstva preko javnih razpisov zagotavljajo sredstva za protidiskriminacijske ukrepe, ki vključujejo tudi odpravljanje medsektorske in večplastne diskriminacije. Npr. MK izvaja javne razpise za Rome, nemško govorečo etnično skupnost, pripadnike narodnostnih skupnosti z območja nekdanje SFRJ idr. Pri vseh javnih razpisih, ki so namenjeni Romom in drugim manjšinskim etničnim skupnostim zagotavljajo, da se lahko invalidi Sinti, Romi in invalidi pripadniki manjšinskih etničnih skupnosti enakopravno in na nediskriminatoren način prijavljajo na kulturne projekte.

(MDDSZ, DI, MK)

##  Invalidne ženske (6. člen)

4. Prosimo, navedite informacije o:

 (a) zakonodaji, politikah in strategijah na področju enakosti spolov in pravic žensk, ki se osredotočajo na krepitev pravic invalidnih žensk in deklet na nacionalni in občinski ravni, ter politikah, zakonodaji in strategijah proti večplastni in medsektorski diskriminaciji;

K integraciji načela enakosti spolov so zavezana vsa ministrstva in vladne službe, kar pomeni, da se pri pripravljanju, načrtovanju, odločanju, izvajanju in ovrednotenju političnih usmeritev in ukrepov upošteva enakost spolov.

Resolucija o nacionalnem programu za enake možnosti žensk in moških 2023 – 2030 (ReNPEMŽM30) kot strateški dokument določa cilje, ukrepe ter nosilce politik za uresničevanje enakosti spolov. Invalidne ženske so del ciljne skupine na področju spodbujanja enakih možnosti in enake obravnave žensk in moških na trgu dela s poudarkom na ranljivih skupinah žensk, izpostavljenim presečnim neenakostim; pri cilju zmanjšanje razlik med spoloma glede izpostavljenosti tveganju revščine in socialni izključenosti, s poudarkom na ranljivih skupinah žensk; ter spremljanje učinkov ukrepov za zmanjševanje tveganja revščine in socialne izključenosti za skupine žensk z najvišjim tveganjem revščine.

Ženske z invalidnostjo naslavlja API 2022-2030 v ciljih ozaveščanje in informiranje, zdravje in zdravstveno varstvo, finančno-socialna varnost, nasilje in diskriminacija.

Glej tudi 4.(c).

(MDDSZ, DI)

 (b) sprejetih ali načrtovanih ukrepih za aktivno vključevanje in tesno posvetovanje z invalidnimi ženskami in dekleti prek njihovih organizacij v postopke odločanja na nacionalni in lokalni ravni ter o njihovi dejanski udeležbi v teh postopkih;

Na podlagi Zakona o enakih možnostih žensk in moških (ZEMŽM) Vlada in ministrstva pri oblikovanju rešitev in predlogov za doseganje namena zakona sodelujejo s socialnimi partnerji in nevladnimi organizacijami, ki delujejo na področju enakih možnosti. Kot strokovni posvetovalni organ deluje Svet za enakost spolov, ki spremlja stanje in napredek pri uresničevanju enakosti žensk in moških, daje pobude, predloge in priporočila za sprejem ali spremembo zakonodaje in ukrepov za uresničevanje enakosti spolov.

Reprezentativne invalidske organizacije in invalidske organizacije, ki delujejo na državni ravni, so odgovorne, da predstavljajo in zastopajo invalide in njihove interese in predlagajo ali imenujejo predstavnike invalidov, torej tudi invalidne ženske. Podatkov o njihovi udeležbi RS ne vodi, saj gre za občutljiv osebni podatek.

Glej tudi 1.(b), 4.(a).

(MDDSZ, DI, SEM)

 (c) statističnih podatkih o izobraževanju, zaposlovanju in udeležbi invalidnih žensk in deklet ter o izkoriščanju, nasilju v družini in nasilju na podlagi spola ter zlorabah invalidnih žensk in deklet.

Podatke o izobraževanju in zaposlovanju zbirajo različne institucije v okviru področnih raziskav.

Statistični urad RS (SURS) podatke o delovno aktivnih invalidih in invalidskih podjetjih objavlja v okviru nacionalnega raziskovanja Delovno aktivno prebivalstvo (DAK). Podatki so objavljeni v podatkovnem portalu SiStat.[[1]](#footnote-1) (Tabela 2)

Na področju Izobraževanja SURS objavlja podatke[[2]](#footnote-2) o učencih s posebnimi potrebami, vključenimi v redne ali prilagojene programe osnovne šole, po vrsti motnje in vrsti programa, učencih s posebnimi potrebami, vključenimi v redne ali prilagojene programe osnovne šole. (Tabela 3)

Po Zakonu o preprečevanju nasilja v družini (ZPND) centri za socialno delo (CSD) v zvezi z nasiljem v družini ne vodijo podatkov o tem, ali je žrtev nasilja v družini invalid.

Zaradi pomanjkanja statističnih podatkov se bo izvajal raziskovalni projekt Diskriminacija in nasilje nad invalidnimi ženskami, katerega cilj je pridobitev in analiza podatkov glede diskriminacije in nasilja nad invalidnimi ženskami ter priprava predloga strokovnih smernic/ukrepov za obravnavo diskriminacije in nasilja.

Glej tudi 4.(a), 15.(b).

(MDDS; DI, DD, SURS)

##  Invalidni otroci (7. člen)

5. Prosimo, navedite informacije o:

 (a) zakonodaji, strategijah in politikah, vključno s časovnimi okviri in sredstvi, katerih cilj je zagotoviti polno vključenost invalidnih otrok v družbo in odpraviti nasilje nad invalidnimi otroki, vključno s telesnim kaznovanjem, zlasti pri invalidnih otrocih v institucijah;

V slovenski družinski zakonodaji veljajo enaki pogoji za zaščito otrok ne glede na njihove posebne potrebe.

API 2022-2030 v cilju nasilje in diskriminacija kot ciljno skupino izpostavlja otroke.

ZNDP določa, da je nasilje v družini prepovedano ter da posebno varstvo pred nasiljem uživajo otroci. V 3.a členu je eksplicitno prepovedano telesno kaznovanje otrok. Posebne skrbi pri obravnavanju nasilja in nudenju pomoči žrtvam so deležni invalidi ter osebe, ki zaradi osebnih okoliščin niso sposobne skrbeti zase.

Zakon o organizaciji in financiranju vzgoje in izobraževanja (ZOFVI) določa, da se v vrtcih, šolah in drugih zavodih za vzgojo in izobraževanje otrok in mladostnikov s posebnimi potrebami zagotavlja varno in spodbudno učno okolje, kjer je prepovedano telesno kaznovanje otrok in vsakršna druga oblika nasilja nad in med otroki in neenakopravna obravnava, ki bi temeljila na osebni okoliščini, vključno posebnosti v telesnem in duševnem razvoju.

Glej tudi 5.(b).

(MDDSZ, DD, MVI)

 (b) sprejetih ali načrtovanih ukrepih za uresničevanje pravice invalidnih otrok, da izrazijo svoje mnenje v vseh zadevah, ki jih zadevajo.

Na podlagi Konvencije o otrokovih pravicah je otrokom zagotovljena pravica do svobodnega izražanja njihovega mnenja o vsem, kar jih zadeva, pri čemer se njihova mnenja upoštevajo glede na starost in zrelost. Mehanizmi za uresničevanje pravice otrok do participacije se v RS vzpostavljajo, vodilo za razvoj in krepitev področja participacije otrok sta Strategija EU o otrokovih pravicah in Priporočilo Sveta (EU) 2021/1004 o vzpostavitvi evropskega jamstva za otroke.

Izvedenih je bilo več ukrepov in projektov za krepitev participacije otrok. (Tabela 4)

V sklopu priprave in spremljanja implementacije ukrepov nacionalnega akcijskega načrta Jamstvo za otroke (kjer so invalidi ena od posebej ranljivih skupin otrok) so preko metod aktivne participacije kot svetovalni oz. usmerjevalni odbor vključeni otroci, ki so kot neposredni uporabniki storitev s svojimi mnenji najboljši pokazatelj uspešnosti ukrepov akcijskega načrta.

(MDDSZ, DD)

##  Ozaveščanje (8. člen)

6. Prosimo, navedite informacije o:

 (a) strategijah, politikah, akcijskih načrtih in drugih ukrepih na nacionalni in občinski ravni ter v množičnih medijih za ozaveščanje javnosti o pravicah, dostojanstvu in zmožnostih invalidov ter o tesnem posvetovanju z invalidi in njihovem aktivnem sodelovanju pri oblikovanju in izvajanju teh ukrepov;

API 2022-2030 se v cilju ozaveščanje in informiranje osredotoča na ozaveščanje in informiranje širše in strokovne javnosti z namenom zagotoviti dojemanje invalidov kot enakovrednih in enakopravnih članov družbe z več ukrepi, usmerjenimi proti stereotipom, predsodkom in škodljivim praksam, obenem pa ozaveščati o dobrih praksah na vseh področjih družbenega delovanja ter z ukrepi ozaveščanja in obveščanja invalidov o pravicah, dolžnostih in možnostih na vseh področjih njihovega življenja. Glej tudi 1.(b).

V sodelovanju z javnim in nevladnim sektorjem, tako invalidskimi organizacijami kot invalidi, je bilo izvedenih več projektov sofinanciranih iz evropskih (ESS) ali proračunskih sredstev. (Tabela 5)

(MDDSZ, DI, MK)

 (b) ukrepih za ozaveščanje nosilcev odločanja v izvršilni in zakonodajni veji oblasti ter strokovnega, pravosodnega in upravnega osebja o obveznostih države pogodbenice po konvenciji na vseh področjih življenja.

Zakonodajna veja oblasti pri odločanju o vprašanjih, ki se nanašajo na invalide, pri delu delovnih teles vedno vključi predstavnike invalidov, ki lahko podajo mnenja in predloge o aktualni tematiki. Enako velja za izvršilno vejo oblasti.

Strokovni delavci na področju socialnega varstva morajo opraviti strokovni izpit, ki vključuje področje invalidskega varstva. Vsako leto se organizirajo strokovni posveti, ki vključujejo ozaveščanje o pravicah invalidov. V okviru črpanja evropskih sredstev se izvajajo izobraževanja za pripravljavce javnih razpisov in javnih naročil, tudi na lokalni ravni.

V zadnjih letih je bilo za osebe, ki delujejo v pravosodju izvedenih več strokovnih posvetov za osveščanje na področju pravic invalidov. (Tabela 6)

Policisti pri izvajanju nalog vsakomur zagotavljajo enake človekove pravice in temeljne svoboščine, ne glede na osebno okoliščino, tudi invalidnost. Zakon o nalogah in pooblastilih policije (ZNPPol) zagotavlja večjo varnost ter zaščito svobode in človekovih pravic v policijskih postopkih. To predstavlja višji standard človekovih pravic in svoboščin zlasti v tistem delu, ko policija s svojimi pooblastili posega v svoboščine in pravice ljudi. Pri izobraževanju policistov policija zaradi boljšega sporazumevanja sodeluje z zavodom Združenje tolmačev za slovenski znakovni jezik.

(MDDSZ, DI, MP, MNZ)

##  Dostopnost (9. člen)

7. Prosimo, navedite informacije o:

 (a) ukrepih, sprejetih za zagotovitev učinkovitega izvajanja strategije "Dostopna Slovenija" in Zakona o izenačevanju možnosti invalidov, njihovih časovnih okvirih, merilih uspešnosti in proračunih;

Strategija Dostopna Slovenija se po ukrepih uresničuje preko različnih ukrepov, ki se izvajajo na državni in lokalni ravni, o katerih RS poroča pod posameznimi členi tega poročila.

ZIMI prepoveduje diskriminacijo zaradi invalidnosti pri dostopnosti do uporabe objektov v javni rabi. Objekte v javni rabi, ki se gradijo ali rekonstruirajo, je treba primerno prilagoditi med samo gradnjo oz. rekonstrukcijo objekta. Rok za prilagoditev je december 2025.

Na področju graditve objektov so sprejeti vsi predpisi, ki obvezujejo vse deležnike, da se objekti gradijo na način, da omogočajo univerzalno dostopnost vsem uporabnikom. Izvajajo se izobraževanja na pristojnih poklicnih zbornicah.

Gradbena inšpekcija (IRSNVP) redni in izredni nadzor usmerja v nadzor nad gradnjo in uporabo objektov ter nad izpolnjevanjem bistvene zahteve univerzalne graditve. Del rednega dela inšpektorjev je usmerjen v nadzor nad javnimi objekti, pri katerih inšpektorji preverjajo zlasti, če so izpolnjeni pogoji za začetek uporabe objekta, če se objekt uporablja na podlagi uporabnega dovoljenja oziroma če gre za objekt, ki mora imeti uporabno dovoljenje. IRSNVP nadzoruje tudi, če je z gradnjo, uporabo in vzdrževanjem objekta v javni rabi zagotovljeno izpolnjevanje bistvene zahteve univerzalne graditve in rabe objektov, ki jo ureja Pravilnik o univerzalni graditvi in uporabi objektov. IRSNVP se že dlje časa sooča z velikim številom prijav.

RS sistematično ne namenja sredstev za odpravo arhitekturnih in komunikacijskih ovir, ker je to v pristojnosti lastnika objekta, oziroma v skladu z dogovorom upravljavca ali najemnika. Finančna sredstva se namenjajo za analize, ozaveščanje in svetovalno točko.

V letu 2024 je Urbanistični inštitut (UIRS) pod okriljem RS vzpostavil nacionalno svetovalno in informacijsko točko,[[3]](#footnote-3) ki na enem mestu ponuja celovite informacije in gradiva o dostopnosti ter načrtovanju univerzalno dostopnega javnega prostora, pomoč in svetovanje glede vseh vidikov zagotavljanja dostopnosti objektov v javni rabi za ljudi z invalidnostmi ter informacije in pojasnila o zakonskih obveznostih zagotavljanja dostopnosti objektov v javni rabi. V letu 2024 je pripravljen obrazec za samoocenjevanje dostopnosti javnega objekta.

Glej tudi 7.(c) in Tabelo 10.

(MDDSZ, DI, MNVP)

 (b) ukrepih, sprejetih za izvajanje evropskega zakona o dostopnosti (Direktiva 2019/882) o zahtevah glede dostopnosti za proizvode in storitve, evropske direktive (EU) 2016/2102 o dostopnosti spletišč in mobilnih aplikacij ter evropskega zakonika o elektronskih komunikacijah (Direktiva (EU) 2018/1972), ter za zagotavljanje dostopnosti proizvodov in storitev, ki jih evropski zakon o dostopnosti ne zajema;

Zakon o dostopnosti do proizvodov in storitev za invalide (ZDPSI), ki se bo začel uporabljati 28. junija 2025, v nacionalni pravni red prenaša Direktivo 2019/882. Na podlagi ZDPSI so bili sprejeti podzakonski akti za zagotavljanje izvajanja zakona. Potekajo izobraževanja gospodarskih subjektov ter širše javnosti za namen uresničevanja pogojev dostopnosti.

ZDPSI in Pravilnik o dostopnosti proizvodov za invalide, o označevanju in postopku ugotavljanja skladnosti veljata za gospodarske subjekte, ki dajejo določene proizvode na trg in pripomoreta k izboljšanju dostopnosti do vsakdanjih proizvodov in storitev, ki zaradi svojega izvornega oblikovanja ali naknadne prilagoditve ustrezajo potrebam invalidov.

Marca 2023 je RS sprejela novelo Zakona o tehničnih zahtevah za proizvode in o ugotavljanju skladnosti (ZTZPUS-1), temeljni zakon na področju tehnične zakonodaje, ki skupaj s standardizacijo, akreditacijo, meroslovjem in organi za ugotavljanje skladnosti tvori t.i. infrastrukturo kakovosti in predstavlja horizontalni pravni okvir za zagotavljanje varnih neživilskih proizvodov na trgu. Novela zakona dodaja nov javni interes, to so zahteve o dostopnosti proizvodov za invalide, saj vse več tehničnih proizvodov upošteva možnost uporabe proizvodov za invalide.

Zakon o dostopnosti spletišč in mobilnih aplikacij (ZDSMA) je bil sprejet aprila 2018. Uporabljati se je začel septembra 2019 (prilagoditev spletišč, objavljenih po septembru 2018) oziroma septembra 2020 in junija 2021 za mobilne aplikacije. Z ukrepi za zagotavljanje dostopnosti spletišč in mobilnih aplikacij javnega sektorja se spodbuja lastnike spletišč in mobilnih aplikacij, da ponujajo zmogljivosti in storitve za vse uporabnike, tudi invalide. Zavezanci so državni organi, organi samoupravne lokalne skupnosti in osebe javnega prava po zakonu, ki ureja javno naročanje. Zavezanci morajo zagotoviti skladnost s standardom SIST EN 301 549 V2.1.2 – spletišča in mobilne aplikacije morajo biti zaznavni, delujoči, razumljivi, robustni in s tem dostopni.

Nadzor nad izvajanjem določb opravljajo inšpektorji za informacijsko družbo. V primeru neupoštevanja določb lahko pristojni inšpektor v prekrškovnem postopku z globo od 200 do 2.000 evrov kaznuje odgovorno osebo zavezanca. (Tabela 7)

Zakon o elektronskih komunikacijah (ZEKom-2) namenja varstvu pravic uporabnikov invalidov posebno pozornost. V okviru zagotavljanja cenovne dostopnosti univerzalne storitve daje Agenciji za komunikacijska omrežja in storitve RS (AKOS) pooblastilo, da lahko izvajalcem storitev naloži, da potrošnikom s posebnimi potrebami ponudijo posebne cenovne opcije ali pakete. ZEKom-2 določa posebne ukrepe za invalide, upravičeni so do prilagojene terminalske opreme, ki jim omogoča enakovredno uporabo in dostop do storitev iz nabora univerzalne storitve, vključno z enakovrednim dostopom do storitev v sili. Izvajalec storitev dostopa do interneta ali javno dostopnih medosebnih komunikacijskih storitev mora zagotavljati informacije o izdelkih in storitvah, namenjenih invalidom, ter o tem, kako se te informacije pridobijo. Informacije, ki se zahtevajo pred sklenitvijo pogodbe, mora izvajalec storitev na zahtevo invalida zagotoviti v dostopni obliki. Zagotovljen mora biti dostop do informacij o podrobnostih o izdelkih in storitvah, vključno s funkcijami, praksami, politikami in postopki ter spremembami pri opravljanju storitev, ki so oblikovane posebej za invalide. V zvezi s kakovostjo javnih komunikacijskih storitev morajo biti uporabnikom zagotovljene informacije o ukrepih za zagotovitev enakovrednosti pri dostopu za invalide. Izvajalec javno dostopnih medosebnih komunikacijskih storitev mora invalidom omogočiti komunikacijo v sili z uporabo govornih in znakovnih jezikov ter drugih oblik. Obvestila o obstoju in pomenu številke za komunikacije v sili morajo biti zagotovljena v obliki, ki je dostopna invalidom. ZEKom-2 posebej izpostavlja, da RS podpira ustvarjanje in razširjanje programskih vsebin, namenjenih slepim in gluhim ter gluhoslepim v njim prilagojenih tehnikah, ter razvoj ustrezne tehnične infrastrukture.

Predstavniki reprezentativnih invalidskih organizacij sodelujejo v Svetu za elektronske komunikacije (SEK), ki je organ za svetovanje pri usmerjanju razvoja elektronskih komunikacij in pri varstvu potrošnikov na področju elektronskih komunikacij v RS.

(MDDSZ, DI, MGTŠ, MDP)

 (c) načrtih za zagotovitev dostopnosti javnega prevoza, vključno z medkrajevnimi avtobusnimi prevozi in železniškim prometom, ter vseh stavb, odprtih za javnost, vključno s starejšimi stavbami, in grajenega okolja, odprtega za javnost, v prestolnici in zunaj nje.

Zakon o prevozih v cestnem prometu (ZPCP-2) ureja dostopnost do javnega potniškega prometa (JPP). Od leta 2019 imajo imetniki EU kartice ugodnosti za invalide pravico do brezplačnega prevoza v medkrajevnem linijskem prevozu potnikov v notranjem cestnem in železniškem prometu. Finančna sredstva so zagotovljena v proračunu RS (Tabela 8).

Gibalno ovirani študenti so pridobili pravico do brezplačnega prevoza, s čimer se zasleduje temeljno pravico invalidov do šolanja. RS kontinuirano izvaja javna naročila za brezplačni prevoz težje in težko gibalno oviranih študentov. (Tabela 9)

V sodelovanju z javnim in nevladnim sektorjem je bilo izvedenih več projektov, sofinanciranih iz evropskih ali proračunskih sredstev. (Tabela 10)

Leta 2022 so bile smernice Infrastruktura za pešce nadgrajene z izdajo dokumenta Hoja – temelji trajnostne mobilnosti. V pripravi je Kolesarska strategija, posebno poglavje bo namenjeno kolesarjenju invalidov.

V letu 2023 se je začel projekt prenove osrednjega informacijskega sistema za integrirani JPP, ki je v fazi predhodnega preverjanja trga in pripravljanja specifikacij, pripravljena so okvirna izhodišča za podrobnejše zahteve za podporo različnim skupinam invalidov, v pripravo je vključen NSIOS, da se zagotovi ustrezna podpora invalidom.

Z Zakonom o opravljanju javnega potniškega prometa (ZUJPP) je bila v letu 2022 oblikovana pravna podlaga za ustanovitev Družbe za upravljanje javnega potniškega prometa, d.o.o (DUJPP), ki zajema tudi upravljanje dostopnosti do javnega potniškega prometa za invalide. DUJPP ima nalogo upravljavca, sodeluje z izvajalci JPP-ja, nad katerim izvaja tudi nadzor, kot tudi širšo strokovno javnostjo ter zakonodajno vejo oblasti. Novi vlaki in avtobusi omogočajo lažjo dostopnost. Večje postaje naj postanejo multimodalna vozlišča, kjer bo prestopanje iz enega na drugo prevozno sredstvo usklajeno in dostopno, poleg tega pa bo okolje potniku ponujalo kvalitetno prebivanje časa med čakanjem.

Na osnovi zahtev Uredbe Komisije (EU) št. 1300/2014 o tehničnih specifikacijah za interoperabilnost (TSI) v zvezi z dostopnostjo železniškega sistema Unije za invalide in funkcionalno ovirane osebe je izdelan Nacionalni (državni) izvedbeni načrt izvajanja TSI PRM. (Tabela 11)

Investicije na javni železniški infrastrukturi (JŽI) se izvajajo skladno s prioritetami in razpoložljivimi proračunskimi sredstvi. V okviru projektov je bilo izvedenih več ključnih elementov za dostopnost oziroma so v zaključni fazi izvedbe. (Tabela 12)

Na nekaterih postajah je umeščena mobilna dvižna ploščad na peronu, ki omogoča vstop na vlake invalidom na invalidskih vozičkih. Kjer se dostopov ne more izvesti, se za invalide poskrbi na operativni način, tj. za gibalno ovirane invalide poskrbi prevoznik, če se ga obvesti najmanj 48 ur pred potovanjem, na voljo so informacije s katerimi vlaki lahko potujejo, oz. jim je pri dostopanju do peronov in vlakov v pomoč železniško osebje. Obveza za najavo potnikov z omejeno mobilnostjo 24 ur pred potovanjem obligatorno stopi v veljavo v letu 2026. SŽ-Potniški promet je skrajšan čas uvedel konec leta 2023.

V zaključni fazi je modernizacije voznega parka. V letu 2021 in 2022 se je pričela uporaba 52 novih garnitur potniških vlakov. Vsi vlaki so nizkopodni in prilagojeni vožnjam osebam z omejeno gibalno sposobnostjo. Večina potniških vlakov je nizkopodnodnih in nudi možnost izvlečenih stopnic za lažji vstop gibalno oviranih oseb. Prve od 20 novih garnitur se pričakuje v letu 2025, leta 2026 pa še 20 novih vagonov in štiri lokomotive.

Izdelana in sprejeta je bila nova grafična podoba Slovenskih železnic (SŽ), večja sprememba je izgled piktogramov, krajevnih tabel in drugih napisov, ki so prijaznejši do slabovidnih oseb. V novi celostni grafični podobi (CGP) so se določile smernice za projektiranje talnega taktilnega vodilnega sistema, s ciljem poenotenja načrtovanje talnega taktilnega vodilnega sistema za slepe in slabovidne na vseh postajah.

Potnikom v železniškem prometu je zagotovljena dostopnost informacij, oblikovana je enotna kontaktna točka za podajanje informacij in naročilo pomoči pri potovanju v železniškem prometu - poleg brezplačne telefonske številke je na voljo dodatna telefonska številka, ki omogoča klice iz tujine ter prednostno obravnavo.

Prodajno in vlakospremno osebje ima interna navodila glede posebne obravnave oseb invalidov. Zaposleni so bili deležni izobraževanja, tako predavanj kot video in pisnih navodil. Poleg osebnih stikov so za uporabo slabovidnim osebam ali osebam na invalidskih vozičkih prilagojeni kartomati. Spletna stran je dostopna slepim in slabovidnim. Na železniških postajah in postajališčih je nameščeno obvestilo potnikom s podatki, ki vodijo do več informacij v elektronski verziji.

RS je kot država pogodbenica Konvencije o mednarodnem civilnem letalstvu dolžna zagotoviti pomoč invalidom v zračnem prevozu tako, da imajo možnosti zračnega prevoza, ki so primerljive z možnostmi drugih državljanov ter sprejema vseh potrebnih ukrepov, da so objekti na letališču in storitve prilagojeni potrebam invalidov ter jim je zagotovljen enak dostop do storitev zračnega prevoza. Zakon o letalstvu (Zlet) in predpisi, ki urejajo graditev, urejajo postopke pridobitve predhodnih mnenj za gradnjo letališča in letališke infrastrukture, pri čemer mora izvajalec zagotoviti, da so objekti na letališču prilagojeni potrebam invalidov.

Obveznost zagotavljanja enakega dostopa do prevoza v zračnem prometu v RS izhaja iz Uredbe 1107/2006/ES. Pri vseh opravljenih nadzorih nad izvajanjem s strani Javne agencije za civilno letalstvo RS (CAA) ni bilo ugotovljenih nobenih neskladnosti. ZDPSI, ki se uporablja tudi za storitve zračnega prevoza, daje CAA pristojnost nad izvajanjem nadzora na področju storitev zračnega potniškega prevoza. Nekateri elementi zahtev glede dostopnosti, zlasti v zvezi z zagotavljanjem informacij, so že vključeni v veljavno pravo EU na področju potniškega prevoza, mdr. o določitvi skupnih pravil glede odškodnine in pomoči potnikom v primerih zavrnitve vkrcanja, odpovedi ali velike zamude letov. CAA ne vodi podatkov o kršitvah pravic invalidov, saj pritožbeni obrazec ne vsebuje možnosti navedbe tega podatka. RS je sprejela administrativne in tehnološke postopke, ki olajšujejo opravljanje mednarodnega javnega zračnega prometa in pospešujejo pretok potnikov, tudi invalidov.

V RS je bilo narejenih nekaj pomembnih korakov pri uresničevanju človekovih pravic invalidov za ureditev izboljšanja dostopnosti do potniških plovil, ki opravljajo notranja potovanja. Pravilnik o potniških ladjah določa posebne zahteve za potniške ladje ter hitra potniška plovila, ki opravljajo notranja potovanja, tudi za invalide. ZDPSI daje Upravi RS za pomorstvo in Tržnemu inšpektoratu RS pristojnost nad izvajanjem nadzora na področju storitev vodnega potniškega prevoza. Pomorska inšpekcija, letno izvaja nadzor na ladjah z vidika varnostnih zahtev za invalide ter pri tem ugotavlja, ali so dostopi in prehodi v ladijske prostore primerni ter ustrezajo kriterijem prevoza oseb z zmanjšano mobilnostjo.

Glede dostopnosti stavb glej 7.(a), 11.(b).

(MOPE, MzI)

##  Pravica do življenja (10. člen)

8. Prosimo, navedite informacije o:

 (a) vseh zakonih, predpisih in praksah o individualnih odločitvah glede uporabe ukrepov za končanje življenja ter o njihovih posledicah za invalide;

(MZ)

 (b) triažnih pravilih v primerih pomanjkanja nujnih medicinskih storitev in o njihovih posledicah za invalide.

(MZ)

## Nevarne razmere in humanitarne krize (11. člen)

9. Prosimo, navedite informacije o:

 (a) zakonodaji, predpisih, načrtih in ukrepih, ki zagotavljajo vključevanje invalidov, vključno z begunci invalidi in invalidi v beguncem podobnih razmerah, v zaščitne ukrepe v nevarnih razmerah in humanitarnih krizah ter o ustreznosti Sendajskega okvira za zmanjševanje tveganja nesreč 2015-2030 v državi pogodbenici;

Po Zakonu o mednarodni zaščiti (ZMZ-1) se ranljivim osebam, tudi invalidom zagotavlja posebna nega, skrb in obravnava. Prošnje se obravnavajo prednostno.

Uprava RS za zaščito in reševanje (URSZR) je zakonodajo s področja varstva pred naravnimi in drugimi nesrečami pregledala in ugotovitve, ki se nanašajo na področje invalidov, predstavlja v tabelah 13, 14, 15.

(UOIM, MORS)

 (b) ukrepih, ki zagotavljajo tesno posvetovanje z organizacijami invalidov in njihovo dejavno vključevanje v načrtovanje, oblikovanje in izvajanje strategij za zmanjševanje tveganja nesreč ter programov humanitarne pomoči;

URSZR je v sklopu projekta Varni in enaki v naravnih in drugih nesrečah (Safe and Equal in EMErgencies – SEE MEE) sodelovala z Zvezo društev slepih in slabovidnih Slovenije in Zvezo društev gluhih in naglušnih Slovenije. V letu 2023 je URSZR posredovala NSIOS spletni vprašalnik na temo pripravljenosti invalidov na nesreče.

Glej tudi 1.(b).

(MORS)

 (c) vplivu pandemije koronavirusne bolezni (COVID-19) na pravice invalidov in o ukrepih, sprejetih za zagotovitev učinkovitega okrevanja.

Sprejeti so bili ukrepi za zagotovitev učinkovitega okrevanja. (Tabela 16)

Za eno leto so z delovanjem prenehale komisije za oceno upravičenosti do osebne asistence, sama osebna asistenca se je izvajala nemoteno. Invalidska komisija ZPIZ in Komisija za ugotavljanje podlage za odpoved pogodbe o zaposlitvi invalidu sta delo opravljali nemoteno.

Število brezposelnih invalidov se je zmanjšalo. (Tabela 40)

Glej tudi 25.(a), 26.(a).

(MDDSZ, DI)

##  Enakost pred zakonom (12. člen)

10. Prosimo, navedite informacije o:

 (a) sprejetih ali načrtovanih ukrepih za razveljavitev zakonskih določb, ki omogočajo odvzem pravne sposobnosti na podlagi invalidnosti, zlasti v Zakonu o nepravdnem postopku in Družinskem zakoniku;

Zakon o nepravdnem postopku (ZNP-1) določa (le) pravila postopka, po katerih sodišče obravnava osebna stanja, za katera je z drugim, materialnim predpisom, kot je npr. (in ne izključno) Družinski zakonik (DZ) določeno, da se rešujejo v nepravdnem postopku. ZNP-1 posledično ne pozna več instituta odvzema poslovne sposobnosti, zato ZNP-1 tudi ne določa nobenih postopkovnih pravil za odvzem ali omejitev poslovne sposobnosti.

Osebo, ki zaradi motnje v duševnem razvoju ali težav v duševnem zdravju ali drugega vzroka, ki vpliva na zmožnost razsojanja, sama brez škode zase ni sposobna poskrbeti za svoje pravice in koristi, postavi sodišče pod skrbništvo in ji imenuje skrbnika ter določi obseg skrbnikovih obveznosti in pravic. Sodišče odloča tudi v primeru spremembe okoliščin, na podlagi katerih je bil določen obseg skrbnikovih pravic in tudi o predlogu za prenehanje skrbništva. Postopkovna pravila določajo posebno skrb za varstvo pravic in hitrost postopka, ki zavezujejo tako sodišče kot tudi druge udeležence postopka. Sodišče mora po uradni dolžnosti ukreniti vse, da se zavarujejo pravice in pravni interesi osebe, ki zaradi motnje v duševnem razvoju ali težav v duševnem zdravju ali drugih okoliščin ni sposobna, da bi sama skrbela za svoje pravice in interese. Zato v tovrstnih postopkih sodišče lahko ugotavlja tudi dejstva, ki jih udeleženci niso navedli, in izvaja dokaze, ki jih udeleženci niso predlagali. Izrecno pa je zapovedano tudi varstvo podatkov o premoženjskem stanju osebe, o kateri se vodi postopek postavitve pod skrbništvo. Nadaljnje pomembno pravilo postopka za postavitev odrasle osebe pod skrbništvo je obveznost sodišča, da zasliši osebo, ki naj se postavi pod skrbništvo, ter obveznost, da tako osebo pregleda izvedenec. Zaslišanje in pregled z izvedencem lahko sodišče opusti le izjemoma, v zakonsko določenih primerih.

(MP)

 (b) sprejetih ali načrtovanih ukrepih za nadomestitev sistemov nadomestnega odločanja in skrbništva z individualiziranimi podpornimi storitvami za osebno odločanje, ki bodo vsem invalidom, vključno z osebami s psihosocialno in/ali intelektualno oviranostjo, omogočili uresničevanje njihove pravne sposobnosti v skladu s splošno pripombo odbora št. 1 (2014) o enakosti pred zakonom;

Sodišče v odločbi o postavitvi pod skrbništvo določi obseg skrbnikovih obveznosti in pravic, kar pomeni, da sodišče osebo postavi pod skrbništvo zgolj na tistih področjih, kjer je to dejansko potrebno za zaščito njenih pravic in koristi. Na področjih, kjer posameznik ni bil postavljen pod skrbništvo, lahko le-ta samostojno nastopa v pravnem prometu. Taka ureditev sledi načelu najblažjega posega.

Invalidnost sama po sebi ni razlog za postavitev osebe pod skrbništvo. Namen skrbništva za odrasle osebe je varstvo njihove osebnosti, ki se uresničuje z urejanjem zadev, ki jih te osebe ne morejo narediti same, ter s prizadevanjem za zdravljenje in usposabljanje za samostojno življenje. DZ nalaga skrbniku, ki je zakoniti zastopnik svojega varovanca, da je dolžan spoštovati osebnost varovanca, zato mu mora omogočiti, da si v okviru preostalih sposobnosti, če je sposoben razumeti pomen in posledice svojih odločitev, oblikuje življenje v skladu z lastnimi željami in predstavami. Skrbnik se mora pred vsakim važnejšim opravilom posvetovati z varovancem. Njegovo mnenje mora upoštevati, če ga je varovanec izrazil in če je sposoben razumeti njegov pomen in posledice.

Predlog za prenehanje ali spremembo skrbništva v primeru spremenjenih okoliščin lahko samostojno, brez soglasja skrbnika, vloži tudi varovanec.

Kot pojasnjeno, ima v postopku postavitve pod skrbništvo tudi oseba, o kateri se bo vodil postopek, možnost, da sama vloži predlog za tak postopek, če je sposobna razumeti pomen in pravne posledice svojega predloga. Obvezno pa mora sodišče zaslišati osebo, ki naj se postavi pod skrbništvo. Odločitev sodišča, da zaslišanje opusti, mora temeljiti na okoliščinah, o katerih se sodišče prepriča samo, ko je osebo poskusilo zaslišati. Zaslišanje lahko tako sodišče opusti le, če potem, ko osebo poskusi zaslišati, ugotovi, da bi zaslišanje škodilo njenemu zdravju ali da glede na njeno zdravstveno stanje zaslišanje ni mogoče.

(MDDS, DD, MP)

 (c) vzpostavljenih ali načrtovanih postopkih za odpravo sodnih in dejanskih razglasitev skrbništva za invalide, za pregled obstoječih primerov skrbništva in za povrnitev polne pravne sposobnosti invalidom, vključno z osebami s psihosocialno in/ali intelektualno oviranostjo;

ZNP-1 poleg obnove postopka postavitve odrasle osebe pod skrbništvo, predpisuje tudi postopek za spremembo obsega skrbnikovih obveznosti in pravic ter prenehanje skrbništva. V primeru, če se spremenijo okoliščine, na podlagi katerih je sodišče določilo obseg skrbnikovih obveznosti in pravic, sodišče odloči o spremembi obsega skrbnikovih obveznosti in pravic. V primeru, če prenehajo razlogi, zaradi katerih je bila oseba postavljena pod skrbništvo, sodišče odloči o prenehanju skrbništva.

Morebitne spremembe instituta postavitve odrasle osebe pod skrbništvo ali spremembe drugih, z uveljavljanjem pravic invalidov povezanih predpisov, najprej udejanjiti ustrezen materialni predpis (na primer DZ), skladno z njimi pa bodo v posledici ustrezno spremenjene oziroma dopolnjene tudi določbe ZNP-1 o pravilih postopka, po katerih sodišča v navedenih postopkih odločajo.

Glej tudi 10.(a), 10.(b).

(MP)

 (d) usposabljanju akterjev v podprtem odločanju in, vključno z javnimi uslužbenci, člani sodstva in zdravstvenim osebjem, o obveznostih države pogodbenice po konvenciji, zlasti po 12. členu.

Podprto odločanje ni sistemsko urejeno, vendar največja društva, v katera se združujejo osebe s težavami v duševnem zdravju, razvijajo sistem zagovorništva, imena usposobljenih zagovornikov so objavljena na njihovih spletnih straneh.

Na Višji policijski šoli so človekove pravice vključene v več predmetov. Varstvo človekovih pravic in temeljnih svoboščin v policijskih postopkih je obvezna vsebina usposabljanj in izpopolnjevanj, ki se jih morajo policisti redno udeleževati. Spoštovanje človekovih pravic in svoboščin v policijskih postopkih policija nadzoruje s spremljanjem in nadziranjem dela policistov, pomemben kazalnik so pritožbe na postopke policistov.

Glej tudi 6.(b).

(MDDSZ, DI, MNZ, MP)

##  Dostop do sodnega varstva (13. člen)

11. Prosimo, navedite informacije o:

 (a) zakonodaji, strategijah, smernicah in protokolih, ki zagotavljajo odpravo ovir pri dostopu invalidov, vključno z osebami s psihosocialno in/ali intelektualno oviranostjo, do pravosodja, in zagotavljanjem prilagoditev postopkov, vključno z informacijami in komunikacijo v dostopnih oblikah zapisa;

Zakon o brezplačni pravni pomoči (ZBPP) določa, da se lahko brezplačna pravna pomoč, v nekaterih primerih podeli pod ugodnejšimi pogoji zaradi stroškov zdravljenja invalidnosti ali druge oblike telesne okvare ali duševne motnje ali zaradi stroškov preživljanja prosilca ali družinskega člana z motnjami v telesnem ali duševnem razvoju. V postopkih, povezanih z diskriminacijo invalidov, se ne plačujejo sodne takse, prav tako ne za izdajo potrdil, potrebnih za uveljavljanje pravic iz invalidskega zavarovanja, v določenih primerih so taks oproščene invalidske organizacije.

Udeleženci sodnih postopkov, ki so invalidi ali osebe s posebnimi potrebami, lahko sodišču pred narokom sporočijo, da bodo uveljavljale posebne pravice, ki jih mora zagotoviti sodišče (tolmač, prilagoditev dostopa v razpravno dvorano…). Udeleženci so o tem obveščeni v vabilu sodišča, prav tako pa je obvestilo o posebnih pravicah gluhim in naglušnim v obliki video prispevka v znakovnem jeziku na voljo na spletnih straneh sodišč.

Gluhi, naglušni, slepi in slabovidni so v civilnih, kazenskih upravnih in prekrškovnih sodnih postopkih deležni posebnih pravic glede uporabe jezika, in sicer tako glede spremljanja obravnave kot glede izvajanja dokazov in drugih listin, npr. tolmačenje v znakovni jezik, uporaba brajice, povečan črni tisk ipd.

Stroške za tolmačenje ali prevajanje ali za zagotovitev pisanj v obliki, razumljivi gluhim in slepim osebam krije proračun RS.

(MP)

 (b) sprejetih ali načrtovanih ukrepih za zagotovitev dostopnosti stavb, spletnih strani in aplikacij organov kazenskega pregona, upravnih organov in sodstva za invalide;

MP izvaja ukrepe za ureditev dostopnosti za invalide: dostopnost do objektov (parkirišča, vhodi), sanitarnih prostorov in ustrezno ureditev le-teh, dostopnost do razpravnih dvoran. (Tabela 17)

Podatki o dostopnosti stavb pravosodnih organov so javno dostopni:

• Spletna stran Geodetskega inštituta Slovenije (GIS) Dostopnost prostora,[[4]](#footnote-4) ki vsebuje pregledovalnik z zemljevidom dostopnih poti do javnih objektov[[5]](#footnote-5)

• Spletna stran UIRS Dostopnost[[6]](#footnote-6), ki vsebuje vodnik po dostopnosti javnih objektov[[7]](#footnote-7) in popisanih stavb pravosodnih organov.

V letu 2023 se je nadaljevala priprava Akcijskega načrta odprave ovir do leta 2025, ki je začrtal potrebne ukrepe z okvirnimi ocenjenimi vrednostmi, po posameznih stavbah v uporabi pravosodnih organov. (Tabela 10)

V zadnjih letih se z adaptacijskimi posegi v zavodih za prestajanje kazni izvajajo prilagoditve prostorov za invalide (prilagojene kopalnice, dvižne ploščadi, oprijemališča na hodnikih, klančine ipd). Cilj je, da bi bili vsi zavodi za prestajanje kazni zapora opremljeni z minimalnimi prostorskimi pogoji za invalide, v okviru novogradnje zapora v Dobrunjah se načrtujejo posebne nastanitvene kapacitete za invalide.

Policijske spletne strani vsebujejo preventivne vsebine v znakovnem jeziku. V sodelovanju z Zvezo društev gluhih in naglušnih Slovenije je bilo pripravljenih 27 kratkih filmov s preventivnimi vsebinami, s podnapisi in v slovenskem znakovnem jeziku.

MNZ opravlja naloge za sistemsko usmerjanje in nadziranje policije, rešuje pritožbe nad delom policistov ter usmerja in nadzira policijo pri reševanju pritožb. Podajo pritožbe zoper delo policistov je možno podati preko e-vloge objavljene na e-portalu, dostopnem invalidom. Na spletni strani GOV.SI je dostopna brošura o načinu podaje pritožbe in poteku pritožbenega postopka, vključno s predstavljenimi ugotovitvami iz posameznih senatov. Dostopna je spletna stran z informacijami o delu Medresorske delovne skupine za boj proti trgovini z ljudmi in drugih aktualnih dogodkih s področja dela. Na spletni strani je možno podati tudi anonimno prijavo trgovine z ljudmi. Vsa gradiva so skladna z ZDSMA.

Iz analize, ki je bila opravljena pri VČP, izhaja, da leta 2021 štirje CSD (od 63) niso imeli urejene dostopnosti za gibalno ovirane. Dostopnost je bila urejena na 2 enotah, za ostali se išče primernejša lokacija v lokalnem okolju. Poudariti velja, da strokovni delavci, zaposleni na CSD-ju, invalidom, ne glede na morebitne komunikacijske ali tehnične ovire, vedno najdejo način, da jim nudijo pomoč in podporo skladno s svojimi pristojnostmi. RS se v sodelovanju s CSD posveča odpravljanju komunikacijskih ovir za invalide, ter si prizadeva, da se pripravijo tudi ustrezna izobraževanja o pravicah invalidov za večjo ozaveščenost vseh zaposlenih na CSD.

(MP, MNZ, MDDSZ, DSZ)

 (c) usposabljanju o pravicah invalidov in vzorcu obravnavanja invalidnosti, ki temelji na človekovih pravicah, za osebje v pravosodju, vključno z odvetniki, tožilci, sodniki in uradniki.

Glej 6.(b).

(MP)

##  Osebna svoboda in varnost (14. člen)

12. Prosimo, navedite informacije o:

 (a) načrtih za razveljavitev zakonodajnih določb, ki omogočajo neprostovoljno pridržanje in psihiatrično zdravljenje invalidov brez privolitve, vključno s tistimi iz Zakona o duševnem zdravju;

RS si bo v zvezi z neprostovoljnim pridržanjem in psihiatričnim zdravljenjem tudi vnaprej prizadevala za čim bolj učinkovito varstvo človekovih pravic in dostojanstva oseb z duševnimi motnjami, zato bomo ponovno preučili obstoječa določila Zakona o duševnem zdravju ter jih po potrebi dopolnili.

(MZ)

 (b) ukrepih, sprejetih za zagotovitev, da so invalidom, ki se v kazenskem postopku štejejo za nedolžne, zagotovljene vse postopkovne pravice obdolžencev, vključno z domnevo nedolžnosti, in da se jim ne naložijo strožji ukrepi, vključno z napotitvijo na mehanizme preusmerjanja, kot obdolžencem, spoznanim za krive istega kaznivega dejanja;

Vsem osumljencem in obdolžencem v predkazenskem in kazenskem postopku so zagotovljena vsa ustavna in konvencijska postopkovna varstva (pravica do priprave obrambe, pravica do obrambe z zagovornikom, pravica, da se branijo z molkom, domneva nedolžnosti), za invalide pa veljajo še dodatne pravice, da lahko enakopravno sodelujejo v postopku. Prav tako so državni organi oziroma uradne osebe z njimi dolžni ravnati skrbno in obzirno.

Ker je razumevanje postopka ključnega pomena za uveljavljanje pravic, je bila v letu 2023 znatno okrepljena pravica do ustnega tolmačenja in pisnega prevajanja. Tako lahko osumljenci in obdolženci, tudi invalidi, vložijo ugovor, če menijo, da tolmačenje ali prevajanje ni ustrezno.

T.i. alternativni načini reševanja kazenskih zadev so možni zgolj s soglasjem osumljenca in oškodovanca, pri priznanju krivde pa je vedno treba preveriti, ali je priznanje informirano in prostovoljno.

(MP)

 (c) ukrepih, sprejetih za zagotovitev integritete in varnosti invalidov, ki so še vedno v institucijah, bolnišnicah, zaporih in drugih institucionaliziranih okoljih, vključno s centri za pridržanje migrantov, ter za zagotovitev primerne namestitve in ustreznih podpornih ukrepov v teh okoljih;

Vse zaprte osebe so v zavodih za prestajanje kazni obravnavane individualno, pri invalidih je posebna pozornost namenjena namestitvi, nudenju medicinskih pripomočkov, dostopnosti, zdravstveni oskrbi, prevozu, prehrane in morebitnim prehranskim posebnostim, možnosti izvajanja obiskov in telefoniranju, izobraževanju, duhovni oskrbi in prostočasnim dejavnostim.

Vsem zaprtim osebam je, ne glede na njihove omejitve, omogočen enak dostop do javne zdravstvene oskrbe, ki jo v zavodih zagotavljajo tim splošnega zdravnika, psihiatra, zobozdravnika, tim ambulante za obravnavo odvisnosti in ginekologa, lahko pa so po napotitvi zdravnika pregledani v ambulantah zunaj zavoda oziroma v bolnišnicah zunaj zavoda. Če invalid potrebuje dodatno pomoč pri zadovoljevanju osnovnih življenjskih potreb v obliki nege ali socialne oskrbe, lahko biva v za to prilagojenem prostoru, zdravstvena nega, je nudena s strani zdravstvenega doma, doma starejših občanov, zdravstvenega osebja zavodov za prestajanje kazni in pogodbenih negovalcev. V okviru zdravstvenega zavarovanja imajo invalidi pravico do medicinskih, ortopedskih ali drugih pripomočkov.

Invalidu se lahko kazen zapora prekine, če mu zavod zaradi hude bolezni, poškodbe ali potrebnega zdravljenja ne more zagotoviti potrebne zdravstvene osebe, ali če brez tuje pomoči ni več sposoben opravljati vsaj ene od osnovnih življenjskih potreb. Kazen zapora do devetih mesecev se lahko izvršuje v drugem zavodu (izven zavoda zapora), če je to potrebno zaradi bolezni, invalidnosti ali starosti.

Prav tako je v uredbi o načinih in pogojih za zagotavljanje pravic prosilcem za mednarodno zaščito navedeno, da se posebno obravnava ranljive osebe ( 1. člen, 4. člen, 10. člen, 23. člen).

Prosilcu za mednarodno zaščito s posebnimi potrebami se zagotavlja posebna nega, skrb in obravnavo, pri čemer se obravnava prilagodi ranljivosti osebe. Prilagodijo se nastanitev, zdravstvena oskrba, prehrana, materialna oskrba in psihološko svetovanje. V času nastanitve se spremlja njihov položaj in se jim zagotovi ustrezna skrb in podpora. Če se ne more zagotoviti ustrezne namestitve v azilnem domu, se lahko v izjemnih okoliščinah izvede nastanitev prosilca v drugo primerno institucijo in krije stroške tovrstne namestitve. Ključno je, da se invalidom zagotovi ustrezno namestitev. Ranljive skupine so nastanjene ločeno od drugih oseb z začasno zaščito, pri čemer se na podlagi individualne ocene upoštevajo njihove posebne potrebe.

V zvezi z zagotavljanjem integritete in varnosti invalidov v bolnišnicah si bo MZ tudi v prihodnje prizadeval za zagotovitev integritete in varnosti, zato bodo ponovno preučili obstoječa določila ZDZdr ter jih po potrebi dopolnili. Od leta 2019 se na primarni zdravstveni ravni vzpostavlja mreža centrov za duševno zdravje z mobilnimi timi z namenom, da bi osebe s težavami v duševnem zdravju lahko čim dlje ostale v domačem okolju. V RS narašča število starejših, zato narašča tudi število starejših z zdravstvenimi težavami. Zato smo pri vseh psihiatričnih bolnišnicah vzpostavili posebne geronstopsihiatrične oddelke, kjer so storitve bolje prilagojene potrebam starejših.

(MP, UOIM, MZ)

13. Prosimo, navedite informacije o trenutnem stališču države pogodbenice v potekajočem procesu za osnutek protokola k Oviedski konvenciji o minimalnih standardih za postopke, ki vključujejo odreditev obveznega psihiatričnega zdravljenja in namestitve.

V zvezi z etičnimi vprašanji RS upošteva mnenje Komisije za medicinsko etiko, ki v zvezi s protokolom pojasnjuje, da podpira prizadevanja in aktivnosti, ki varujejo človekove pravice invalidov, saj se humanost, etičnost in civilizacijska raven družbe kaže skozi odnos do ranljivih ljudi. Varstvo človekovih pravic in dostojanstva oseb z duševno motnjo zahteva posebno zavzetost pri etični presoji zaradi narave duševnih motenj, ki lahko privedejo do invalidnosti. V izjemnih primerih predlog protokola k Oviedski konvenciji omogoča zdravljenje ali namestitev v zavod brez privolitve, če je to terapevtsko upravičeno in nujno za varovanje zdravja in varnosti.

RS podpira pripravo protokola k Oviedski konvenciji o minimalnih standardih za postopke, ki vključujejo odreditev obveznega psihiatričnega zdravljenja in namestitve.

(MZ)

##  Prepoved mučenja ali krutega, nečloveškega ali ponižujočega ravnanja ali kaznovanja (15. člen)

14. Prosimo, navedite informacije o:

 (a) zakonodaji, ki dovoljuje uporabo osamitve, fizičnega, kemičnega ali mehanskega omejevanja gibanja, izolacije ali drugih neprivolitvenih praks nad invalidi, zlasti nad osebami z intelektualno in/ali psihosocialno oviranostjo v psihiatričnih bolnišnicah in drugih ustanovah, o trenutni uporabi te zakonodaje ter o sprejetih ali načrtovanih ukrepih za njeno odpravo;

Zakon o izvrševanju kazenskih sankcij (ZIKS-1) določa, da se, če je to nujno potrebno, v poseben strožji režim namesti begosumne, moteče, nevarne in ogrožene obsojence. Če zdravnik ali drug zdravstveni delavec ugotovi, da obsojenec ni sposoben prestajati kazni v takšni namestitvi, o tem nemudoma obvesti direktorja zavoda, ki ustavi namestitev v poseben strožji režim. Zakonodaja ne upošteva morebitne invalidnosti, vendar se zavodi trudijo, da se tudi v strožjem režimu upošteva individualnost in druge posebnosti.

(MP)

 (b) vzpostavljenih postopkih in njihovi dejanski uporabi za preiskovanje obtožb o mučenju in slabem ravnanju v institucionalnem okolju in zunaj njega, o razpoložljivih in zagotovljenih pravnih sredstvih, o številu letno preiskanih primerov in njihovem izidu;

Policisti prisilnih sredstev praviloma ne smejo uporabiti proti t.i. privilegiranim osebam, ki bi se zaradi telesne posebnosti težko močno upirale policistom, jih napadle, pobegnile ali se samopoškodovale.

Obsojenec, ki meni, da je podvržen mučenju ali drugim oblikam krutega, prepovedanega, nečloveškega ali ponižujočega ravnanja, lahko zahteva sodno varstvo pred okrožnim sodiščem. Predsednik sodišča ali drug sodnik odloča glede zakonitosti posamičnih aktov in dejanj, s katerimi se posega v človekove pravice ali temeljne svoboščine. Če gre za druge kršitve pravic ali za druge nepravilnosti, za katere ni zagotovljeno sodno varstvo, ima obsojenec, pravico pritožiti se generalnemu direktorju, zoper njegovo odločitev pa je dovoljena pritožba na MP. Obsojenec ima pravico pritožiti se tudi drugim organom, ki opravljajo nadzorstvo v zavodu. Morebitne kršitve človekovih pravic in mučenje ob svojih rednih obiskih nadzorujeta tudi VČP in Evropski odbor za preprečevanje mučenja in nečloveškega ali ponižujočega ravnanja ali kaznovanja.

(MNZ, MP)

 (c) sprejetih ali načrtovanih ukrepih za krepitev zmogljivosti nacionalnega preventivnega mehanizma varuha človekovih pravic.

RS ocenjuje, da državni preventivni mehanizem deluje dobro ter da spremembe niso potrebne. V postopku priprave je osnutek novele ZVarCP. Ob prvem predlogu osnutka novele se je v okviru javne razprave v poletju 2023 izjasnilo večje število oseb in združenj, tudi VČP, pri tem nihče ni izpostavil potrebe po spremembah določb, ki se nanašajo na državni preventivni mehanizem.

(MP)

##  Prepoved izkoriščanja, nasilja in zlorabe (16. člen)

15. Prosimo, navedite informacije o:

 (a) zakonodajnem okviru, strategijah in ukrepih, sprejetih ali načrtovanih za preprečevanje vseh oblik nasilja, zlorabe in izkoriščanja invalidov, zlasti invalidnih žensk in deklet, tudi v družini, bolnišnicah in vseh drugih javnih ali zasebnih ustanovah;

Institucionalni okvir za preprečevanje nasilja in pomoči žrtvam nasilja urejajo:

*- ZPND* določa, da so posebne skrbi pri obravnavi nasilja in nudenju pomoči žrtvam nasilja deležni mdr. invalidi;

- *KZ* določa kaznivo dejanje zapustitev slabotne osebe;

- *ZNPPol* določa, da morajo policisti še posebej obzirno ravnati z žrtvami in osebami, ki potrebujejo dodatno pozornost, pomoč in skrb, mdr. invalidi;

- *Zakon o socialnem varstvu (ZSV)* določa, da so organi, zavodi in druge organizacije, ki pri svojem delu ugotovijo ogroženost otroka, mladoletnika ali osebe, ki ji je odvzeta poslovna sposobnost, dolžni o tem obvestiti CSD.

Nasilje nad starejšimi in invalidi naslavlja več resolucij o nacionalnih programih, kot so Resolucija o nacionalnem programu socialnega varstva za obdobje 2022–2030, Strategija dolgožive družbe in Resolucija o nacionalnem programu preprečevanja nasilja v družini in nasilja nad ženskami (ReNPPND24–29). Oblikovani so protokoli za ravnanje v primeru nasilja v institucijah oziroma socialnovarstvenih zavodih.

V letu 2023 je bila izvedena serija posvetov o nasilju nad starejšimi s ključnimi deležniki, s ciljem pregleda stanja in priprave predlogov za izboljšanje sistemskih podlag ter medsektorskega sodelovanja za ukrepanje na področju nasilja nad starejšimi, vključno s starejšimi invalidi. Zaključki so pokazali, da je institucionalni okvir za preprečevanje nasilja in pomoči žrtvam nasilja v RS relativno dobro urejen, ni pa na voljo dovolj podatkov o problematiki nasilja. Potrebno je izvesti poglobljeno raziskavo o razsežnosti nasilja nad starejšimi, vključno s starejšimi invalidnimi osebami, in urediti sistematično zbiranje podatkov.

RS preko javnih razpisov sofinancira socialnovarstvene programe, tj programe preprečevanja nasilja, programe za pomoč žrtvam nasilja in programe za delo s povzročitelji nasilja. Tako financira programe kriznih centrov, materinskih domov, varnih hiš in zatočišč, informacijske in svetovalne programe, ki so namenjeni celostni obravnavi žrtev nasilja, tudi invalidov. Glej tudi 15.(b).

RS načrtuje zagotovitev zadostnih in ustreznih namestitvenih kapacitet, ki bodo odgovarjale potrebam kriznega nameščanja tudi invalidov ter morajo biti dostopne 24 ur dnevno in omogočati hiter umik v varno in prilagojeno okolje.

Kazenska zakonodaja kot obteževalno okoliščino pri določanju višine kazni za katerokoli kaznivo dejanje šteje motiv storilca, ki je povezan z invalidnostjo žrtve. Nadalje je kot posebno kaznivo dejanje opredeljeno spodbujanje ali razpihovanje sovraštva, nasilja ali nestrpnosti, ki temelji na invalidnosti, če je dejanje storjeno na način, ki lahko ogrozi, ali moti javni red in mir, ali z uporabo grožnje, zmerjanja ali žalitev.

Pozornost je namenja različnim usposabljanjem zaposlenih v zavodih za prestajanje kazni in prevzgojnem domu o preprečevanju vseh oblik nasilja, kjer kontinuirano poteka tudi obravnava povzročiteljev nasilja, z vključevanjem obsojenih oseb in mladoletnikov v programe treningov socialnih veščin. Za strokovne delavce, ki izvajajo program obravnave nasilja, je omogočena skupinska supervizija.

Aktivnosti na področju boja zoper trgovino z ljudmi se kontinuirano pripravljajo in izvajajo na podlagi dvoletnih akcijskih načrtov, ki jih potrdi Vlada RS in so temelj delovanja tako na področju preprečevanja trgovanja, pregona kaznivih dejanj ter pomoči žrtvam trgovine z ljudmi. Aktualni akcijski načrt za boj proti trgovini z ljudmi velja za obdobje 2023-2024.

Glej tudi 4.(a), 4.(c).

(MSP, MDDSZ, DSZ, MP, MNZ)

 (b) vseh ukrepih, ki zagotavljajo dostop do zavetišč in kriznih centrov, pravnih in zdravstvenih storitev ter učinkovitih pravnih sredstev, vključno z ustrezno odškodnino, zlasti za invalidne ženske in dekleta, ki so žrtve nasilja v družini in nasilja na podlagi spola;

ZPND varuje najranljivejše družbene skupine in namenja posebno pozornost pri obravnavi invalidov ter oseb, ki zaradi osebnih okoliščin niso sposobne skrbeti zase. CSD nudi žrtvi storitve po ZSV, katerih cilj je odprava neposredne ogroženosti in skrb za žrtvino dolgoročno varnost, z odpravo vzrokov oziroma okoliščin, v katerih prihaja do nasilja, prek reševanja njenih socialnih in materialnih pogojev bivanja. Žrtve nasilja v družini, ki imajo podano oceno ogroženosti, so upravičene do brezplačne pravne pomoči. RS je aprila 2024 sprejela ReNPPND24–29, ki predvideva številne ukrepe za večjo zaščito žrtev nasilja v družini in nad ženskami.

Sistem socialnega varstva v RS zagotavlja uporabnikom različne oblike pomoči. Osebe, ki se znajdejo v stiski, povezani z nasiljem, lahko poiščejo pomoč v okviru mreže javne službe socialnovarstvenih storitev. Te izvajajo javni socialnovarstveni zavodi in druge pravne in fizične osebe. Storitve dopolnjujejo socialnovarstveni programi na področju preprečevanja nasilja (materinski domovi, varne hiše, zatočišča, krizni centri, informiranje in svetovanje, obravnave žrtev spolnega nasilja, obravnave povzročiteljev nasilja, telefonsko svetovanje, celostna obravnava žrtev nasilja nad invalidi, preventivni programi).

RS preko vsakoletnih javnih razpisov sofinancira javne in razvojne socialnovarstvene programe in tako rešuje raznolike (socialne) stiske, glede na prepoznane potrebe na terenu. Izkazalo se je, da se v socialnovarstvenih programih lažje in hitreje odzivajo na značilnosti okolja ter potrebe uporabnikov. V okviru programov RS sofinancira varno hišo, ki je prostorsko in tehnično prilagojena gibalno oviranim invalidom.

Pomoč žrtvam trgovine z ljudmi se v RS zagotavlja na podlagi Zakona o ratifikaciji Konvencije Sveta Evrope o ukrepanju proti trgovini z ljudmi (MKUTL). RS financira programe pomoči, ki jih izvajajo nevladne organizacije, izbrane na javnem razpisu. Žrtve so upravičene do izplačila odškodnine. (Tabela 18)

Zakon o odškodnini žrtvam kaznivih dejanj (ZOZKD) žrtve, ki jim je bila v času storitve kaznivega dejanja priznana invalidnost, obravnava kot posebej ranljive. Za priznanje pravice do odškodnine (iz državnega proračuna) zaradi posledic nasilnih naklepnih dejanj jim ni potrebno predhodno vložiti premoženjskopravnega zahtevka v kazenskem postopku ali tožbe za odškodnino zoper storilca. V pripravi je predlog novele, ki bo med upravičence štel osebe, ki jim je status invalida priznan zaradi posledic kaznivega dejanja.

(MDDSZ, DD, MNZ, MP)

(c) sprejetih ali načrtovanih ukrepih za zagotovitev dostopa neodvisnih organov do objektov in programov, namenjenih invalidom, kot to zahteva tretji odstavek 16. člena konvencije, ter o vzpostavljenih ali načrtovanih mehanizmih za zgodnje odkrivanje nasilja, zlasti v institucionalnih okoljih.

Policija na različne načine ozavešča javnost o vseh oblikah nasilja in spodbuja k prijavi. Pri načrtovanju in izvedbi usposabljanj policistov in kriminalistov sodelujejo strokovnjaki iz različnih institucij, policija pa sodeluje na okroglih mizah, posvetih in konferencah, ki jih organizirajo drugi.

VČP redno izvaja obiske pri izvajalcih storitev, ki so namenjene oskrbi invalidov na podlagi nalog in pooblastil državnega preventivnega mehanizma (DPM). Obiski se izvajajo brez predhodne najave, njihov namen je redno preverjanje ravnanja z osebami, ki jim je bila odvzeta prostost, da bi se okrepilo njihovo varstvo pred nasiljem, izkoriščanjem in zlorabami. VČP na podlagi ugotovitev lahko predlaga priporočila ustreznim organom in predloži predloge in pripombe k veljavnim ali predlaganim zakonom.

Nadzor nad izvajanjem storitev pri izvajalcih opravlja tudi socialna inšpekcija, ki preverja izpolnjevanje zakonskih predpisov in po potrebi odredi ukrepe za odpravo nepravilnosti.

Z namenom izboljšanja sistemskih podlag in institucionalne infrastrukture bo RS v prihodnje več pozornosti namenila medresorskemu in medinstitucionalnemu sodelovanju. Ustanovljeno bo posebno posvetovalno telo za pravice starejših, sestavljeno iz predstavnikov vladnih in nevladnih organizacij ter VČP.

(MNZ, MSP)

16. Prosimo, zagotovite podatke o nasilju nad invalidi, zlasti nad invalidi, ki so še vedno v institucionalnem okolju, razčlenjene po spolu, starosti, etnični pripadnosti in okvari, ter podatke o številu kazenskih pregonov, obsodb in izrečenih kazni storilcem nasilja nad invalidi.

RS ne obdeluje podatkov s področja kazenskega pregona na način, da bi to izkazovalo osebno okoliščino invalidnosti. Osebna okoliščina invalidnosti spada v koncept posebne vrste osebnih podatkov[[8]](#footnote-8), namreč med zdravstvene podatke in ne bi mogli utemeljiti z vidika namena in sorazmernosti posebne obdelave še tega osebnega podatka. V povezavi s tem je bilo iz sistemskega zakona s področja kazenskega procesnega prava ZKP na predlog VČP črtano zbiranje dotedanjega podatka o narodni pripadnosti obdolžencev, saj zbiranja tega podatka ni bilo mogoče utemeljiti.

(MP)

##  Varovanje osebne integritete (17. člen)

17. Prosimo za obvestilo o izvajanju odločbe Ustavnega sodišča št. U-I-477/18-19 v zvezi s skladnostjo Zakona o duševnem zdravju z Ustavo RS, vključno s časovnico teh ukrepov in upoštevanjem pravic iz konvencije pri teh ukrepih.

Državni zbor RS je v oktobru 2023 sprejel Zakon o spremembah in dopolnitvah Zakona o duševnem zdravju (ZDZdr), ki je implementiral odločbo Ustavnega sodišča. Ukrepi se morajo izvesti najkasneje do 31. decembra 2026.

(MZ)

##  Samostojno življenje in vključenost v skupnost (19. člen)

18. Prosimo, navedite informacije o:

 (a) vseh ustreznih politikah, strategijah, akcijskih načrtih ali ukrepih na nacionalni ravni, namenjenih deinstitucionalizaciji, z njihovim časovnim razporedom, in o ukrepih za preprečevanje trans- ali reinstitucionalizacije, tudi v manjših zavodih, ter o funkciji, nalogah, pristojnostih, osebni sestavi in financiranju delovne skupine za deinstitucionalizacijo. Navedite tudi informacije o tesnem posvetovanju z invalidi in njihovem aktivnem sodelovanju prek njihovih organizacij pri pripravi in izvajanju takih politik, strategij, akcijskih načrtov ali ukrepov ter v delovni skupini za deinstitucionalizacijo;

Skladno s Skupnimi Evropskimi smernicami za prehod iz institucionalnih k skupnostnim oblikam oskrbe in Smernicami ZN za deinstitucionalizacijo je RS sprejela več zakonodajnih zavez, ki so pravna podlaga za deinstitucionalizacijo. V skladu z Ustavo RS so vsakomur zagotovljene enake človekove pravice in temeljne svoboščine. ZIMI določa, da imajo invalidi pravico, da si sami izbirajo prebivališče in odločijo, kje in s kom bodo živeli.

Naslednji cilj deinstitucionalizacije, ki v RS poteka že več desetletij, je stanovalcem omogočiti samostojno življenje s podporo v skupnosti, ki bo nudila možnost neodvisnega življenja in polno vključenost v skupnost.

RS je sprejela Strategijo RS za deinstitucionalizacijo v socialnem varstvu za obdobje 2024–2034, katere cilj je preoblikovanje institucij v javno in neprofitno mrežo skupnostnih služb, kar bo prispevalo k preprečevanju.institucionalizacije. To bo doseženo:

* s postopnim preseljevanjem uporabnikov iz institucij, za vsako institucijo bo pripravljen načrt preobrazbe, za uporabnike pa individualni osebni načrti;
* z razvojem in vzpostavljanjem novih storitev v skupnosti, vključno z multidisciplinarnimi timi, ki bodo v sodelovanju z lokalnimi skupnostmi pripravili lokalne akcijske načrte za vzpostavitev potrebne podpore v domačem okolju. Posebna pozornost bo posvečena storitvam podpore družini z invalidnim otrokom;
* z vzpostavljanjem novih institutov (specializirano rejništvo za invalidne otroke; družini podobnih oblik oskrbe za tiste otroke, ki se ne morejo vrniti v matično družino);
* vzpostavljen bo Center za zagovorništvo za krepitev glasu uporabnikov, prehod od skrbništva k skupnemu odločanju;
* z usposabljanjem kadra in ozaveščanjem civilne družbe;
* z medresorskim sodelovanjem in sodelovanjem na lokalni ravni.

Izhodišča za strategijo so bila v letu 2023 predstavljena na štirih posvetovanjih različnim deležnikom, ki bodo aktivno vključeni v pripravo akcijskih načrtov z določitvijo konkretnih ciljev in nalog skupaj s časovnico in finančnim načrtom. Oblikovani bodo tudi območni akcijski načrti.

(MSP)

 (b) podpornih storitvah na domu in v skupnosti, ki invalidom omogočajo uresničevanje pravice do neodvisnega življenja in svobodno izbiro kraja bivanja, kot so posebni ukrepi, osebna asistenca, primerna namestitev ali dolgoročne zdravstvene storitve, ter financiranje teh ukrepov; obvestite nas tudi o uporabi Zakona o osebni asistenci in o njegovih rezultatih v praksi;

V okviru javnih razpisov za sofinanciranje socialnovarstvenih programov RS sofinancira programe, ki so namenjeni podpornemu bivanju invalidov in programe, ki spodbujajo samostojno življenje invalidov. V letu 2023 je bilo sofinanciranih 14 programov, v skupni vrednosti cca 0,67 mio EUR.

Po Zakonu o socialnem vključevanju invalidov (ZSVI) se od leta 2022 invalidom s pridobljenim statusom po tem zakonu, zagotavlja storitve:

* usposabljanja za samostojno življenje;
* vseživljenjskega učenja;
* prebivanja s podporo:  informiranje in usmerjanje pri urejanju osebnih zadev;  svetovanje in podpora pri načrtovanju in izvedbi vsakodnevnih življenjskih opravil;   družabništvo in spodbujanje k vključevanju v okolje ter širitvi socialne mreže;   strokovna podpora pri izvajanju aktivnosti;
* ohranjanja socialne vključenosti starejših invalidov.

Storitve omogočajo večjo socialno vključenost invalidov v skupnost in se financirajo iz proračuna RS. V središče je postavljen uporabnik, njegove potrebe, želje ter možnost, da lahko uveljavi svojo voljo.

Leta 2019 se je začela uporabljati ZOA, ki osebno asistenco določa kot pravico. (Tabela 19)

Pogoj za pridobitev pravice do osebne asistence je želja po samostojnem življenju ali življenju v skupnem gospodinjstvu izven institucije, starost od 18. do 65. let, kar je vezano na najaktivnejše življenjsko obdobje ter potreba po pomoči vsaj 30 ur tedensko. Najtežji invalidi lahko osebno asistenco koristijo v obsegu 24 ur dnevno. Osebno asistenco izvajajo izvajalci osebne asistence kot nepridobitno dejavnost, financira se iz proračuna RS.

Uporabniki so z osebno asistenco pridobili pomoč pri vseh opravilih in dejavnostih, ki jih ne morejo izvajati sami zaradi vrste in stopnje invalidnosti, a jih vsakodnevno potrebujejo doma in izven doma. Tako lahko živijo neodvisno, aktivno in se enakopravno vključujejo v družbo. Uporabnik mora imeti nadzor nad izvajanjem osebne asistence, ki se izvaja na podlagi njegovih navodil. Je laična pomoč, uporabniki v največji meri uporabljajo storitve osebne asistence za pomoč pri temeljnih dnevnih opravilih ter pomoči v gospodinjstvu, spremstvu, pomoč v izobraževalnem procesu in delovnem mestu, družabnem življenju in kulturnem udejstvovanju.

(MDDSZ, DI, DSZ)

 (c) sprejetih ali načrtovanih ukrepih za vključujočo stanovanjsko politiko ter o tesnem posvetovanju z invalidi in njihovem aktivnem vključevanju prek njihovih organizacij v pripravo in spremljanje te politike;

Predlogi predpisov na stanovanjskem področju so v postopku sprejema dani v javno obravnavo, kjer lahko tudi invalidi in invalidske organizacije podajo svoje mnenje in pripombe. Pri zasnovi stanovanj, namenjenih invalidom je treba upoštevati specifične arhitekturne in funkcionalne zahteve, kamor sodi tudi omogočanje vključevanja v širšo družbo in zagotavljanje ustrezne ravni oskrbe. Pri načrtovanju ukrepov je nujno sodelovanje invalidov in invalidskih organizacij in upoštevanje njihovih specifičnih potreb.

(MSP)

 (d) podatkih in statističnih podatkih o invalidih, ki so še vedno v institucionalnem okolju, razčlenjenih po starosti, spolu in vrsti okvare, ter o ukrepih za lažji prehod iz institucij v življenje v skupnosti;

SURS za potrebe raziskovanja Dolgotrajna oskrba in izračune prejemnikov dolgotrajne oskrbe redno letno prejema podatke o varovancih/oskrbovancih v VDC, CUDV, ZUDV po petletnih starostnih skupinah in spolu.

V RS v institucijah živi 4.565 invalidov. (Tabela 20)

Invalidi imajo poleg institucionalne oskrbe na voljo še druge možnosti podpore v skupnosti, ki jih uporablja približno 5.642 oseb. (Tabela 21).

Glej 18.(a).

(SURS, MSP)

 (e) uporabi evropskih in nacionalnih sredstev za vzdrževanje in gradnjo institucionalnih ustanov za invalide ter o vseh ukrepih, ki zagotavljajo, da se ta sredstva uporabljajo za spodbujanje življenja v skupnosti in podpornih storitev v skupnosti. Prosimo, vključite tekoče podatke o uporabi teh sredstev.

Sredstva se namenjajo za spodbujanje življenja invalidov v skupnosti in ne za gradnjo objektov, ki bi ohranjali institucionalne oblike oskrbe. (Tabela 22)

Iz EU sredstev je bila v letu 2023 realizirana poraba cca. 4,5 mio EUR v okviru sofinanciranja projektov za nakup in vzpostavitev stanovanjskih enot, v katerih biva največ 6 stanovalcev. V okviru izvedbe projekta je 5 socialnovarstvenih zavodov izvedlo nakup in vzpostavitev 16 stanovanjskih enot, kamor so iz matičnih institucij preselili 86 stanovalcev. Omogočen je bil nakup 12 avtomobilov za lažje zagotavljanje mobilnosti in skupnostnih oblik podpore.

(MSP)

##  Osebna mobilnost (20. člen)

19. Prosimo navedite informacije o sprejetih ali načrtovanih ukrepih, vključno s finančnimi, za zagotovitev dostopa do ustreznih in kakovostnih pripomočkov in naprav za mobilnost, podpornih tehnologij in prilagoditve vozil za vse invalide ter o postopkih za dostop do takšne podpore.

ZIMI določa možnost (so)financiranja tehničnih pripomočkov, prilagoditve vozila in psa pomočnika.

Invalidi s senzornimi okvarami lahko, poleg medicinskih pripomočkov, na upravni enoti uveljavljajo sofinanciranje drugih tehničnih pripomočkov, ki jih potrebujejo za premostitev komunikacijskih ovir za omogočanje samostojnega življenja (Tabela 23). Listo tehničnih pripomočkov enkrat letno pregleda Svet za tehnične pripomočke (sestavljen s predstavnikov strokovnih institucij in invalidskih organizacij), ki lahko predlaga spremembe. Upravičenec prejme vrednotnico, s katero nabavi pripomoček pri katerem koli dobavitelju v RS.

Podobno je urejeno (so)financiranje prilagoditve vozila, do katere so upravičeni gibalno ovirani invalidi vozniki ali sopotniki. Upravičenci uveljavljajo pravico na upravni enoti, enako jim je izdana vrednotnica, s katero lahko izvedejo prilagoditev vozila pri katerem koli izvajalcu v RS. Možne prilagoditve so opredeljene z Listo prilagoditev vozila (Tabela 24).

Tehnični pripomočki in prilagoditve vozila se financirajo v višini 85 % oz. 100 % ocenjene vrednosti iz proračuna RS. (Tabela 25)

Gibalno ovirani invalidi so upravičeni do financiranja šolanja psa pomočnika, če imajo ustrezne psihofizične lastnosti in primerne bivalne pogoje. Šolanje je v celoti financirano iz proračuna RS. Po končanem šolanju psa in uspešno opravljenem preizkusu, ki ga opravita upravičenec in pes pomočnik, upravičenec dobi psa pomočnika v last.

Zakon o spodbujanju digitalne vključenosti (ZSDV) vzpostavlja mehanizem za zagotavljanje dostopa do računalniške opreme. Med upravičenci do izposoje so tudi otroci s posebnimi potrebami in invalidi.

Izvedena sta bila dva raziskovalna projekta. (Tabela 26)

(MDDSZ, DI, MDP)

##  Svoboda izražanja in mnenja ter dostop do informacij (21. člen)

20. Prosimo, da seznanite odbor s/z:

 (a) sprejetimi ali načrtovanimi ukrepi za zagotovitev dostopnosti informacij s strani državnih organov, vključno z zagotavljanjem brajice, znakovnega jezika, Easy Read ter drugih alternativnih in dopolnilnih sredstev in načinov komunikacije; prosimo, navedite informacije o razvoju ustreznih standardov in njihovem izvajanju;

Julija 2019 so se predstavitvena spletna mesta vseh organov državne uprave preselila na enotno platformo GOV.SI[[9]](#footnote-9), tako se je zagotovila sistemska ustreznost zahtevam dostopnosti. GOV.SI zagotavlja: odzivno oblikovanje, prikaz vsebin za uporabnike podpornih tehnologij, navigacijo s tipkovnico, ustrezne barvne kontraste, predvidljivo delovanje spletišča, opremljenost vseh neposrednih prenosov in posnetkov izjav za javnost po sejah vlade s tolmačenjem v slovenski znakovni jezik. Omogočeno je opremljanje video posnetkov s podnapisi, opremljanje slik z nadomestnim besedilom, in uporaba različnih ravni naslovov. Dostopnost mesta so testirale slepe osebe, na podlagi rezultatov se je izvedla optimizacija. Portal eUprava (<https://e-uprava.gov.si/>)  ima opise postopkov v pretežni meri opremljene z video posnetki s tolmačem slovenskega znakovnega jezika.  Tudi eUprava je v proces načrtovanja prenove portala vključila slepe in gluhe uporabnike.

Za skrbnike in urednike spletnih GOV.SI se  izvajajo usposabljanja iz dostopnosti s poudarkom na ozaveščanju in informiranju in kako je potrebno vnašati vsebine na spletno mesto, da bodo dostopne vsem uporabnikom, tudi invalidom.

(MDP)

 (b) sprejetimi ali načrtovanimi ukrepi za uresničevanje ustavne pravice do uporabe in razvoja slovenskega znakovnega jezika v celotnem javnem sektorju, na nacionalni ravni ter v občinah in mestnih občinah, vključno z usposabljanjem za znakovni jezik in taktilne tolmače, sprejetimi ukrepi za povečanje razpoložljivosti certificiranih tolmačev za znakovni jezik v vseh občinah ter ukrepi za ozaveščanje;

Pravica do svobodne uporabe in razvoja slovenskega znakovnega jezika in jezika gluhoslepih je zapisana v Ustavi RS. RS je prva država na svetu, ki je v ustavo vključila jezik gluhoslepih. V pripravi je Zakon o uporabi jezika gluhoslepih.

Vse javne institucije morajo v svojih postopkih zagotoviti tolmača slovenskega znakovnega jezika in ga financirati iz lastnih sredstev.

Vlada je ustanovila Svet za slovenski znakovni jezik, ki skrbi za razvoj, uveljavljanje in enakopravnost slovenskega znakovnega jezika ter spremlja izobraževanje, usposabljanje in delo tolmačev za slovenski znakovni jezik ter dinamiko pridobivanja certifikatov.

Po mnenju Zveze društev gluhih in naglušnih Slovenije in Združenje tolmačev za slovenski znakovni jezik se certificira zadostno število tolmačev.

Za umestitev slovenskega znakovnega jezika (SZJ) v vzgojno-izobraževalni sistem potekajo aktivnosti, opredeljene z Akcijskim načrtom za obdobje 2021-2024, in s katerimi bodo posodobljeni vzgojno-izobraževalni programi z umestitvijo SZJ ter zagotovljeni pogoji in podpora za njihovo izvajanje. Vzporedno se izvajajo ukrepi za zagotavljanje pravice do komunikacije v jeziku gluhoslepih. Vzpostavljeni so mehanizmi za sistematično zbiranje podatkov o gluhih in naglušnih učencih in dijakih, uporabnikih SZJ, ter pripravljena analiza o vključenosti gluhih in naglušnih odraslih v programe osnovnošolskega in srednješolskega izobraževanja, z izkušnjami iz tujine in s priporočili. Dve leti se je razvijalo in preizkušalo modele učenja, poučevanja in tolmačenja SZJ in slovenskega jezika za gluhe, uporabnike SZJ, vzpostavljene so pravne podlage za umestitev pouka SZJ in jezika gluhoslepih v obvezno osnovnošolsko izobraževanje, za sistemizacijo delovnega mesta učitelja/vzgojitelja za komunikacijo v SZJ in v jeziku gluhoslepih ter možnosti, da tolmačenje SZJ in komunikacijo v jeziku gluhoslepih lahko zagotavlja zunanji izvajalec. Zavodi so v zadnjih dveh letih razvijali didaktična in učna gradiva, podprta s kretnjo v SZJ, namenjena učečim se ter njihovim družinam. Razvita in izvedena so bila usposabljanja za strokovne delavce v vzgoji in izobraževanju. RS za obdobje do leta 2027 načrtuje izvedbo nekaterih ukrepov znotraj Evropske kohezijske politike, namenjenih razvoju javnoveljavnega izobraževalnega programa SZJ za odrasle, potrebnih programskih dokumentov za celovito umestitev SZJ v izobraževalni sistem, sistem pomoči otrokom in mladostnikom z gluhoslepoto in promociji učenja in poučevanja SZJ.

V veljavi je Resolucija o nacionalnem programu za jezikovno politiko 2021–2025 (ReNPJP21–25), ki vsebuje posebno poglavje o prilagojenih načinih sporazumevanja, s cilji: razvijanje in krepitev sporazumevalne zmožnosti slepih, slabovidnih, gluhoslepih ter oseb s specifičnimi motnjami, oseb z motnjami v duševnem razvoju in gibalno oviranih ter zagotovitev okoliščin za učinkovito izvajanje jezikovne politike in zakonsko predvidene ureditve na teh področjih. Pomembno je, da se prilagojenim načinom sporazumevanja prizna enakovreden položaj, kot ga ima slovenščina. To pomeni tudi nujno ozaveščanje družbe o posebnostih sporazumevalnih potreb in načinov sporazumevanja invalidov, upoštevaje načelo inkluzije pa lajšanje sporazumevanja med vsemi sporazumevajočimi se osebami. RS je sofinancirala več kulturnih projektov invalidov na področju slovenskega jezika. (Tabela 27)

(MDDSZ, DI, MVI, MK)

 (c) sprejetimi ali načrtovanimi ukrepi za zagotovitev dostopnosti avdiovizualnih medijskih storitev, zlasti o izvajanju direktive o avdiovizualnih medijskih storitvah (Direktiva (EU) 2018/1808), prilagojenem invalidom.

Konec leta 2021 je bil sprejet Zakon o spremembah in dopolnitvah Zakona o avdiovizualnih medijskih storitvah (ZAvMS-B) s katerim se v slovenski pravni red prenaša Direktiva (EU) 2018/1808. ZAvMS-B, ki je začel veljati 12. januarja 2022, določa posebne zahteve na področju dostopnosti avdiovizualnih medijskih storitev za invalide.

RS je v sodelovanju z Radiotelevizijo Slovenije in Fakulteto za računalništvo in informatiko Univerze v Ljubljani v letu 2022 začelo izvajati pilotni projekt Samodejno podnaslavljanje televizijskih programov za invalide, ki je uvrščen med kohezijske projekte za obdobje 2021 – 2027, sredstva za nadaljevanje, razvoj ter implementacijo so zagotovljena do leta 2028.

(MK)

##  Spoštovanje doma in družine (23. člen)

21. Prosimo, navedite informacije o:

 (a) podpornih ukrepih, ki so na voljo staršem invalidov, vključno z invalidnimi otroki in invalidnimi starši, za izvajanje starševskih obveznosti in pravice do družinskega življenja;

Zakon o starševskem varstvu in družinskih prejemkih (ZDSP-1) določa, da se ob rojstvu otroka, ki potrebuje posebno nego in varstvo, starševski dopust podaljša za dodatnih 90 dni na podlagi mnenja zdravniške komisije.

Eden od staršev, ki varuje in neguje težje gibalno oviranega otroka ali otroka z zmerno, težjo ali težko motnjo v duševnem razvoju, lahko dela krajši delovni čas do osemnajstega leta starosti otroka, RS pa mu zagotavlja do polne delovne obveznosti plačilo prispevkov za socialno varnost od osnove, kot se izračuna za materinsko nadomestilo, vendar ne manj od sorazmernega dela plače.

Dodatek za nego otroka, ki potrebuje posebno nego in varstvo, je pravica, ki jo lahko uveljavlja eden od staršev ali druga oseba za otroka, ki potrebuje posebno nego in varstvo, do otrokovega 18. leta starosti, po 18. letu pa, če ima status učenca, dijaka, vajenca ali študenta, vendar najdlje do 26. leta starosti. Gre za mesečni prejemek 118,48 evrov, za otroke s težko motnjo v duševnem razvoju, težko gibalno oviranega otroka ali otroke z nekaterimi boleznimi pa 236,97 evrov.

Delno plačilo za izgubljeni dohodek je osebni prejemek, ki ga prejme eden od staršev ali druga oseba, kadar zapusti trg dela ali začne delati krajši delovni čas zaradi nege in varstva otroka s težko motnjo v duševnem razvoju, težko gibalno oviranega otroka ali otroka z določeno boleznijo. Eden od staršev v tem primeru prejema nadomestilo plače v višini 1,2 kratnika bruto minimalne plače. (Tabela 28)

(MDDSZ, DD)

 (b) pravnih določbah in praksah, ki osebam s psihosocialnimi in/ali intelektualnimi oviranostmi preprečujejo sklenitev zakonske zveze in prevzem starševskih odgovornosti, ter o ukrepih, načrtih in politikah za njihovo odpravo ter za razvoj in zagotavljanje potrebnih podpornih storitev.

Slovenski pravni red razlikuje med poslovno sposobnostjo, oporočno sposobnostjo in sposobnostjo za sklenitev zakonske zveze (t.i. ženitno sposobnostjo). Ženitno sposobnost ureja DZ, ki določa, da mora biti za ženitno sposobnost poleg objektivne predpostavke (polnoletnosti), izpolnjena tudi subjektivna predpostavka (razsodnost). Pri sposobnosti izjaviti voljo za sklenitev zakonske zveze ne velja domneva, da je nesposoben izjaviti voljo za sklenitev zakonske zveze tisti, ki je bil postavljen pod skrbništvo.

DZ določa, da imajo starši pred vsemi drugimi pravico in obveznost varovati pravice in koristi svojega otroka, zato država izvede ukrepe za varstvo pravic in koristi otroka le takrat, ko starši te pravice in obveznosti ne izvajajo ali je ne izvajajo v korist otroka. Sodišče lahko izreče ukrep za varstvo pravic in koristi otroka, če ugotovi, da je otrok ogrožen. Pri izbiri ukrepa je sodišče dolžno upoštevati načelo najmilejšega ukrepa. Psihosocialne motnje in/ali motnje v duševnem razvoju same po sebi niso razlog za poseg v starševsko skrb.

(MDDSZ, DD)

##  Izobraževanje (24. člen)

22. Prosimo, navedite informacije o:

 (a) sprejetih ali načrtovanih ukrepih za sprejetje in izvajanje strategije vključujočega izobraževanja na vseh ravneh izobraževanja, od vrtca do terciarnega izobraževanja, ter programov EU za mlade in mobilnost, vključno z izboljšanjem dostopnosti obstoječih šol za vso invalidno šolajočo se mladino. Prosimo, vključite informacije o morebitnem časovnem okviru strategije in mehanizmih spremljanja ter kazalnikih, pa tudi o sredstvih, dodeljenih za njeno izvajanje, in o izvajanju zakona, ki ureja celostno zgodnjo obravnavo predšolskih otrok s posebnimi potrebami, vključno z odstotkom otrok s posebnimi potrebami v vključujočih vrtcih;

V RS zakoni na področju vzgoje in izobraževanja otrok s posebnimi potrebami vzpostavljajo pogoje in zagotavljajo za vsakega otroka njemu ustrezen vzgojno-izobraževalni program, ki mu omogoča razvijanje potencialov glede na sposobnosti, primanjkljaje ter motnje. Večina otrok obiskuje večinske vrtce in šole. V specialnih zavodih so le otroci s kompleksnejšimi težavami, ki potrebujejo tudi zdravstveno oskrbo, tako jim je na enem mestu lahko zagotovljena celostna obravnava. Spodbuja se prehajanje v redne oddelke, zavodi ustanavljajo oddelke v prostorih rednih šol. V okviru posebnega programa vzgoje in izobraževanja imajo otroci z izrazitejšimi motnjami v duševnem razvoju možnost neprekinjenega izobraževanja do 26. leta, kjer jim je omogočeno vključevanje v izbirne vsebine, v katerih lahko razvijajo znanja, spretnosti in veščine v okviru njihovih zmožnosti.

Na področju zgodnje pomoči otrokom s posebnimi potrebami multidisciplinarni tim pripravi individualni načrt pomoči družini. Pomoč je otrokom nudena v vrtcih. Vzgojitelji za zgodnjo obravnavo obravnavajo tudi otroke z rizičnimi dejavniki. Posodobljeni so bili normativi in standardi, ki omogočajo izvajanje pomoči. V prilagojenih programih (do največ šest otrok v oddelku, za otroke z avtizmom največ štirje), se omogoča bolj celostna in individualna obravnava. RS spodbuja oblikovanje takšnih oddelkov čim bližje domu v rednih vrtcih s sofinanciranjem razlik v ceni, staršem se iz proračuna krijejo stroški prevoza.

Po podatkih iz leta 2023 je med vsemi vključenimi otroki v vrtec približno 5 % otrok s posebnimi potrebami. V šolskem letu 2022/2023 je bilo v celotni populaciji šoloobveznih otrok 9 % otrok s posebnimi potrebami.

Od leta 2020 velja nov Zakon o obravnavi otrok in mladostnikov s čustvenimi in vedenjskimi težavami ter motnjami v vzgoji in izobraževanju (ZOOMTVI), ki za otroke, ki so nameščeni v strokovne centre, omogoča več različnih vrst skupin, čim bližje domu. V ta namen se zagotavlja manjše družinske enote izven institucij. Strokovni centri staršem, vrtcem in šolam omogočajo svetovanje in pomoč v obliki obravnav mobilnih timov. Pripravljeni so bili protokoli sodelovanja med vrtcem in šolo ter mobilnim timom in protokol sodelovanja strokovnih centrov s centri za duševno zdravje.

Pripravljen je Nacionalni program vzgoje in izobraževanja za obdobje 2023-2033, ki opredeljuje smer razvojnega načrtovanja vzgojno izobraževalne politike, vključno z ukrepi inkluzivne naravnanosti.

V okviru vzgojno-izobraževalnega procesa si RS prizadeva k razvijanju vključujočega, varnega in spodbudnega učnega okolja. V ta namen je bilo izvedenih več o raziskovalnih in izvedbenih projektov, analiz, usposabljanj ter prenovljenih izobraževalnih programov. (Tabela 29)

V letu 2022 je bil sprejet prenovljen Posebni program vzgoje in izobraževanja za otroke z zmerno, težjo in težko motnjo v duševnem razvoju. Največja dodana vrednost je fleksibilnost programa, možnosti prehajanja in formativno spremljanje, ki učencem omogoča boljši individualni napredek. Dodana so tudi izvedbena priporočila za socialnovarstvene zavode.

Resolucija o nacionalnem programu visokega šolstva do 2030 (ReNPVŠ30) že v uvodu poudarja, da bodo slovensko visoko šolstvo med drugim oblikovali enakost in nediskriminatornost, dostojanstvo, pravičnost in vključevalnost. V Akcijskem načrtu uresničevanja ReNPVŠ30 v obdobju 2022-2024 je vključujoče visoko šolstvo pomemben prečen tematski sklop. Inkluzija/vključenost je ključni koncept, ki omogoča optimalne izobraževalne dosežke posameznikov na vseh ravneh izobraževalnega sistema

Zakon o visokem šolstvu (ZViS) opredeljuje študente s posebnimi potrebami (Tabela 30), ki so upravičeni do ugodnejše obravnave v izbirnem postopku v primeru omejitve vpisa, prilagoditve izvajanja študijskih programov in dodatne strokovne pomoči pri študiju, pri čemer lahko napredujejo in dokončajo študij v daljšem času.

Pravilnik o razpisu za vpis in izvedbi vpisa v visokem šolstvu določa, da se na seznam naknadno sprejetih kandidatov uvrstijo tudi kandidati s posebnimi potrebami, ki so si ta status pridobili v prijavno-sprejemnem postopku, se v rednem izbirnem postopku niso nikamor uvrstili, izpolnjujejo pogoje za vpis v študijski program in dosežejo najmanj 90 % minimuma točk, potrebnih za uvrstitev.

V pripravi je Pravilnik o postopkih in načinu izvrševanja pravic študentov s posebnimi potrebami in študentov s posebnim statusom v visokem šolstvu, ki ureja status študenta s posebnim statusom in status študenta s posebnimi potrebami, ter pravice in obveznosti, ki iz teh statusov izhajajo. Določbe se bodo uporabljale za študente visokošolskih zavodov za vse stopnje študija ne glede na način izvajanja študija.

Glej tudi 22.(c).

(MVI, MVZI)

(b) priznanju pravno izvršljive pravice do vključujočega izobraževanja za vse učence invalide in ustrezne obveznosti države pogodbenice;

Glej odgovor 22.(a).

 (c) sprejetih ali načrtovanih ukrepih za zagotavljanje primerne prilagoditve in individualne podpore učencem invalidom na vseh ravneh izobraževalnega sistema, v javnem in zasebnem sektorju, ter finančnih, materialnih in človeških virih, ki so na voljo v zvezi s tem;

Izvedenih je bilo več analiz, študij in nalog s področja izobraževanja. (Tabela 31)

Kot odgovor na opravljene analize se je leta 2022 pripravil Program s prilagojenim izvajanjem in dodatno strokovno pomočjo (DSP) s smernicami za pripravo individualiziranih programov (IP). Oblikovane so bile Smernice za načrtovanje individualiziranega programa, ki so strokovnim delavcem vodilo pri kakovostnejšem načrtovanju IP, njihovem udejanjanju pri delu z otroki s posebnimi potrebami, posledično pa prispevajo k učinkovitosti dodatne strokovne pomoči.

Zavod RS za šolstvo (ZRSŠ) opravlja prenovo Navodil za prilagojeno izvajanje z dodatno strokovno pomočjo. Potrebna je priprava navodil za izvajanje dodatne strokovne pomoči v drugih programih. Na področju dela z otroki s posebnimi potrebami se v prihodnje načrtuje nekatere nujne spremembe, predvsem pri kontinuumu pomoči, učni pomoči, uvedbi asistentov in vzpostavljanju strokovnih centrov. V okviru prenove učnih načrtov, financiranih iz Načrta za okrevanje in odpornost (NOO), bodo do leta 2025 posodobljene specialno-pedagoške dejavnosti za prilagojene programe z enakovrednim izobrazbenim standardom.

V okviru črpanja evropskih sredstev se pripravlja več ukrepov. (Tabela 32)

V pristojnosti visokošolskih zavodov so dodatna določila glede študentov s posebnimi potrebami, ki so urejena v njihovih statutih ali pravilnikih o študentih s posebnimi potrebami in posebnimi statusi. Študentom s posebnimi potrebami so omogočene ustrezne prilagoditve študijskega procesa in študijskega okolja, ki zagotavljajo splošne pravice in enakopravno sodelovanje v postopkih ter dostopnost do informacij.

Na nekaterih visokošolskih zavodih, ki imajo vzpostavljene Karierne centre, posebno pozornost namenjajo vključevanju študentov s posebnimi potrebami v študijski proces in trg dela, pri tem pa se povezujejo z drugimi strokovnimi službami, komisijami in strokovnjaki iz okolja.

Pravilnik o subvencioniranju bivanja študentov določa, da se lahko subvencija izjemoma dodeli tudi študentu, če živi v posebno težkih socialnih ali zdravstvenih razmerah. Subvencija se dodeljuje tudi za spremljevalca študenta invalida, če je do njega upravičen.

(MVI, MVZI)

 (d) prevoznih storitvah za invalidno šolajočo se mladino od kraja bivanja do izobraževalnih ustanov, zlasti na ravni vrtca in osnovnošolskega izobraževanja;

Prevoze otrok s posebnimi potrebami ureja Pravilnik o organizaciji in povračilu prevoznih stroškov za prevoze otrok in mladostnikov s posebnimi potrebami. Pravica do brezplačnega prevoza predšolskih otrok s posebnimi potrebami, ki so vključeni v prilagojene programe, se praviloma zagotavlja v okviru organiziranih prevozov. Če tega ni mogoče zagotoviti, se staršem povrne strošek prevoza iz proračuna RS.

Otroci s posebnimi potrebami imajo pravico do brezplačnega prevoza, če je njihovo prebivališče od šole oddaljeno več kot štiri kilometre oziroma če je tako določeno v odločbi o usmeritvi. O načinu prevoza se šola dogovori s starši in lokalno skupnostjo.

Učenci s posebnimi potrebami ali otroki in mladostniki s čustvenimi in vedenjskimi motnjami, ki so v oskrbi v strokovnih centrih, so upravičeni do ene mesečne vozovnice za javni prevoz, financirane iz proračuna RS. Učenci s posebnimi potrebami, ki so med tednom nastanjeni v domovih za učence, so upravičeni do brezplačnega prevoza ob pouka prostih dnevih.

Do subvencioniranega prevoza so upravičeni dijaki in študenti, ki imajo prebivališče najmanj dva kilometra oddaljeno od kraja izobraževanja. Izjema so dijaki s težjo ali težko gibalno oviranostjo, ki v kolikor ne morejo uporabljati javnega prevoza, imajo pravico do brezplačnega prilagojenega prevoza. Prevoz je financiran iz proračuna RS.

Glej tudi 7.(c).

(MVI)

 (e) sprejetih ali načrtovanih ukrepih za promocijo in spodbujanje usposabljanja in zaposlovanja učiteljev invalidov ter za usposabljanje in ozaveščanje vseh učiteljev o vključujočem izobraževanju, prilagoditvi učnega načrta in učnih metodah za učence invalide.

Po Uredbi o določitvi kvote za zaposlovanje invalidov je določena 3 % kvota zaposlenih invalidov v dejavnosti izobraževanja.

V šolskem letu 2023/24 bilo razpisanih 177 programov usposabljanj za vsebine, ki naslavljajo področja individualizacija in diferenciacija, integrirani pouk, dodatna strokovna pomoč, učne težave, delo z otroki in učenci s posebnimi potrebami  psihosocialna pomoč, coaching, supervizija, intervizija, mediacija, sodelovanje in komuniciranje, socialno čustvene veščine, transformativno učenje.

Izveden je bil javni razpis Inovativne in prožne oblike poučevanja in učenja. (Tabela 33)

Z vidika usposabljanja učiteljev je bilo izvedenih več usposabljanj. (Tabela 34)

V okviru aktivnosti Oblikovanje gradiva o didaktiki iz vseh študijskih področij in priprava usposabljanj visokošolskih učiteljev in strokovnih sodelavcev je nastala monografija Specialnopedagoški vidiki inovativnih pristopov k učenju in poučevanju študentov s posebnimi potrebami v visokošolskem prostoru.

(MDDSSZ, DI, MVI, MVZI)

##  Zdravje (25. člen)

23. Prosimo, navedite informacije o:

 (a) sprejetih ali načrtovanih ukrepih za zagotovitev fizične in komunikacijske dostopnosti zdravstvenih ustanov in storitev ter njihove cenovne dostopnosti, vključno s specialističnimi storitvami in paliativno oskrbo, za vse invalide ter o vplivu izvajanja Zakona o dolgotrajni oskrbi na invalide;

ZIMI določa, da imajo invalidi pravico do zdravstvenih storitev brez diskriminacije zaradi invalidnosti.

Glede fizične dostopnosti zdravstvenih domov glej Tabelo 10.

Invalidi nimajo nobenih omejitev pri vključevanju v paliativno oskrbo. Vpeljava mobilne paliativne dejavnosti omogoča obiskovanje bolnikov v domačem okolju, kar zmanjša obremenitve glede transporta. Paliativna dejavnost je pravica iz zavarovanja, brez dodatnih stroškov za uporabnika. V RS je zagotovljena osnovno paliativna dejavnost na vseh ravneh zdravstvenega varstva in specialistična paliativna dejavnost v okviru oddelkov v sekundarnih in terciarnih bolnišnicah oz. kot specialistična mobilna paliativna dejavnost.

V letu 2023 je bil sprejet Zakon o dolgotrajni oskrbi (ZDOsk-1), ki krepi storitve dolgotrajne oskrbe in podpore na domu in v skupnosti, kar bo invalidom omogočalo, da čim dlje ostajajo v svojem domačem okolju oziroma svobodno izbirajo kraj bivanja. ZDOsk-1 uvaja dodatne pravice in izboljšuje obstoječi položaj uporabnikov dolgotrajne oskrbe tako z vidika obsega pravic kot tudi z vidika financiranja storitev iz javnih sredstev.

(MDDSZ, DI, MZ, MSP)

 (b) sprejetih ali načrtovanih ukrepih za zagotovitev dostopa do storitev spolnega in reproduktivnega zdravja za vse invalide, zlasti za invalidne ženske in dekleta ter osebe z intelektualno in/ali psihosocialno oviranostjo, vključno z informacijami o spolnem in reproduktivnem zdravju v dostopnih oblikah zapisa;

Za varovanje spolnega in reproduktivnega zdravja žensk in deklet v RS skrbijo specialisti ginekologije in porodništva, skupaj s svojimi timi. Specialisti ginekologije in porodništva delujejo kot izbrani zdravniki na primarnem nivoju zdravstvenega varstva in so dostopni brez napotitve.

Preventivni program za varovanje spolnega in reproduktivnega zdravja vključuje:

- načrtovanje družine, kontracepcijsko svetovanje in predpisovanje kontracepcije,

- preprečevanje in zdravljenje spolno prenosnih okužb,

- preventivne preglede v nosečnosti, po porodu, spontani ali dovoljeni prekinitvi nosečnosti,

- preventivne preglede za preprečevanje raka materničnega vratu v okviru državnega presejalnega programa,

- zdravstveno vzgojo in promocijo zdravja (npr. tečaji priprave na porod in starševstvo).

Za ženske, ki potrebujejo obravnavo na sekundarnem in terciarnem nivoju, je na voljo 14 bolnišnic z ginekološko porodniškimi oddelki, od tega dva terciarna centra, ki vključujeta enoto za intenzivno zdravljenje novorojenčkov. (MZ)

 (c) sprejetih ali načrtovanih ukrepih za zagotovitev dostopa do zobozdravstvene oskrbe, zlasti zagotovitev dostopnosti splošne anestezije, za vse invalide, vključno z invalidnimi otroki;

(MZ)

 (d) sprejetih ali načrtovanih ukrepih za usposabljanje zdravstvenih delavcev in podpornega osebja o vzorcu obravnavanja invalidnosti, ki temelji na človekovih pravicah, vključno z usposabljanjem o različnih zahtevah invalidov in vključno z njihovimi pravicami in sredstvi za dostopno komunikacijo. Prosimo, navedite tudi informacije o vseh ukrepih za reševanje pomanjkanja osebja na področju socialnega in zdravstvenega varstva;

Sprejetih je več ukrepov za reševanje pomanjkanja osebja na področju zdravstvenega varstva, predvsem ukrepi za izboljšanje pogojev za delo na primarni ravni zdravstvene dejavnosti, posebej na področju družinske medicine. Rešitve gredo v smeri administrativne razbremenitve zdravstvenih timov, večje digitalizacije področja, prerazporeditve določenih nalog zdravnika na druge strokovnjake, razbremenitve sočasnega dela ob hkratni spremembi mreže nujne medicinske pomoči, spodbude za opravljanje dodatnega dela ipd. Izboljšanje pogojev služi kot spodbuda mladim zdravnikom k izbiri specializacije iz družinske medicine.

Uvedenih je bilo več finančnih spodbud. (Tabela 35). Ukrepi so, skupaj s številom razpisanih mest za specializacijo iz družinske medicine v letih 2022 in 2023, prinesli večje število prijav na specializacijo iz družinske medicine. (Tabela 36)

Ureja se področje zaposlovanja zdravstvenih delavcev iz tujine. V zaključni fazi priprave je Zakon o priznavanju poklicnih kvalifikacij v zdravstvu, s katerim se bodo postopki priznanja kvalifikacij poenotili, olajšali in skrajšali. Pripravlja se projekt za razvoj in pilotno vzpostavitev verificiranega usposabljanja za poklic bolničar – negovalec, s katerim bo usposobljen nov kader za delo v zdravstvu in dolgotrajni oskrbi.

(MZ)

 (e) napovedani reformi zdravstvene zakonodaje in njenem varstvu pravic invalidov ter o tesnem posvetovanju z invalidi in njihovem dejavnem vključevanju prek njihovih predstavniških organizacij v razvoj in izvajanje zdravstvene politike in zakonodaje.

V predlogu Zakona o interventnih ukrepih za zagotovitev zadostnih zmogljivosti za stabilno delovanje zdravstvenega sistema je varstvo invalidov posebej poudarjeno, kot posebej varovana kategorija (ogrožena skupina prebivalstva), kateri je treba tudi v času morebitne stavke v zdravstvu zagotoviti vse zdravstvene storitve. Te bodo sodile v minimum delovnega procesa (vse zdravstvene storitve, predpisovanje zdravil in medicinskih pripomočkov, izdajo strokovnih mnenj oz. izvida po opravljeni obravnavi).

Pri MZ je bila v decembru 2023 imenovana medresorska delovna skupina za spremembo ZDZdr, v kateri neposredno sodelujejo tudi predstavniki nevladnih organizacij in osebe s težavami v duševnem zdravju.

(MZ)

##  Habilitacija in rehabilitacija (26. člen)

24. Prosimo, navedite informacije o trenutnem pravnem okviru za rehabilitacijske storitve in programe za invalide ter njihovem izvajanju in o zagotavljanju ustrezne in individualizirane podpore invalidom, zlasti invalidnim ženskam in otrokom.

Najpomembnejša pravica iz invalidskega zavarovanja je pravica do poklicne rehabilitacije, ki je postala temeljna pravica in obveznost delovnega invalida. Poklicna rehabilitacija je celostni proces, v katerem se zavarovanec ali zavarovanka strokovno, fizično in psihosocialno usposobi za drug poklic ali delo tako, da se lahko premesti na drugo delovno mesto oziroma zaposli oziroma znova vključi v delovno okolje. Pravico do poklicne rehabilitacije lahko pridobi zavarovanec II. ali III. kategorije invalidnosti.

Kljub temu da ima poklicna rehabilitacija poseben pomen, saj ji je zaradi zagotavljanja in varovanja zaposlitve delovnih invalidov ter njihove socialne vključenosti namenjena osrednja vloga, v praksi še ni zaživela kot temeljna pravica iz invalidskega zavarovanja. V izhodiščih za pripravo sprememb na področju invalidskega zavarovanja je določeno, da mora poklicna rehabilitacija postati temeljna pravica, pri čemer je potrebno vzporedno prilagajati tudi sistem zdravstvenega zavarovanja ter varnosti in zdravja pri delu ter drugih sistemov, povezanih z invalidskim zavarovanjem. Nove pravice iz invalidskega zavarovanja morajo izhajati iz nove definicije invalidnosti ter biti ponovno odmerjene v višini, ki bo zagotavljala ustrezno raven socialne varnosti.

Posebej za invalide in druge osebe s trajnimi posledicami telesne ali duševne okvare ali bolezni in zato z bistveno manjšimi možnostmi za zaposlitev ali ohranitev zaposlitve Zavod RS za zaposlovanje (ZRSZ) izvaja napotitve na storitve zaposlitvene rehabilitacije (Tabela 37), ki jih opredeljuje ZZRZI. Storitve izvajajo izvajalci zaposlitvene rehabilitacije v okviru mreže izvajalcev. Letni normativ, ki je vsako leto presežen, je vključitev 1.980 oseb z namenom, da se usposobijo za ustrezno delo, se zaposlijo, zaposlitev zadržijo ali spremenijo svojo poklicno kariero.

Obnovitvena rehabilitacija se zagotavlja preko organizatorjev skupinske obnovitvene rehabilitacije, ki poteka letno in v povprečju zajema 14-17 dni. (Tabela 38)

(MDDSZ, DPD, DI, MZ)

##  Delo in zaposlovanje (27. člen)

25. Prosimo, zagotovite informacije o:

 (a) sprejetih ali načrtovanih ukrepih za povečanje zaposlovanja invalidov v javnem in zasebnem sektorju, vključno z ukrepi za lažji prehod iz brezposelnosti ali dela v zaščitenih delavnicah v zaposlitev na odprtem trgu dela;

V Tabeli 39 so navedeni podatki o brezposelnosti invalidov v juniju 2024.

Invalidi so ena izmed prioritetnih skupin pri vključevanju brezposelnih oseb v programe ukrepov aktivne politike zaposlovanja (APZ) za povečanje njihovih zaposlitvenih možnosti na odprtem trgu dela. Veljavne Smernice za izvajanje aktivne politike zaposlovanja za obdobje 2021-2025[[10]](#footnote-10) to ciljno skupino poudarjajo v sklopu ranljive skupine dolgotrajno brezposelnih oseb.

V strukturi vseh registriranih brezposelnih oseb in udeleženih brezposelnih oseb v APZ zavzemajo relativno stalen delež, v zadnjem obdobju je delež višji, ker je število brezposelnih oseb rekordno nizko. (Tabela 40)

Invalidi se glede na njihove individualne potrebe lahko vključujejo v kateregakoli od APZ programov, njegova udeležba je opaznejša v programih, ki so namenjeni dolgotrajno brezposelnim, npr. program javnih del, kjer zavzemajo okvirno četrtino vseh udeležencev. Invalidi se vidneje vključujejo na trg dela s pomočjo različnih subvencijskih shem za zaposlitev; v obdobju 2018-2021 je bilo približno 7 % subvencij podeljenih za direktno zaposlitev invalidov.

Brezposelnim invalidom so na voljo vse javne storitve države za trg dela, ki jih izvaja ZRSZ, od storitev vseživljenjske karierne orientacije do storitve posredovanja zaposlitve. Na voljo so storitve informiranja o trgu dela ter načrtovanja kariere, učenja veščin vodenja kariere in poglobljenega kariernega svetovanja. ZRSZ preko pisarn za delodajalce posebno pozornost posveča podpori zaposlovanja ranljivih brezposelnih oseb. Pisarne delujejo predvsem z osveščanjem delodajalcev o zaposlovanju ranljivih brezposelnih in spremljanju ter podpori brezposelne osebe pri prijavljanju na odprto delovno mesto in kasneje s podporo novozaposlenemu po zaposlitvi (post-placement). Te aktivnosti so pomemben podporni steber za hitrejši prehod iz brezposelnosti na trg dela ter za bolj stabilne in trajnejše zaposlitve.

Poudarjamo, da RS v sklopu APZ ne organizira zaščitenih delavnic v obliki, ki bi pomenile t.i. »sheltered employment« kot ga običajno pozna mednarodno okolje s pretežno dobrodelnim namenom in manj kot polnovredno zaposlitev z upoštevanjem načela enakosti. Vsi programi APZ so oblikovani s ciljem zaposlitve na odprtem trgu dela, ki omogoča pokritje vseh ekonomskih potreb, vključno s plačo.

ZRSZ izvaja program Učnih delavnic, katerega izvajalci so socialna podjetja, invalidska podjetja ali zaposlitveni centri. Omogočeno je praktično usposabljanje v trajanju 3-6 mesecev z vodenjem mentorja znotraj podjetja in zunanjega mentorja. Po zaključenem usposabljanju je mogoča kombinacija s 6 ali 12-mesečno subvencijo za zaposlitev, ki jo lahko pridobijo tudi druga podjetja. V tovrstna usposabljanja je bilo v 2022 vključenih 19,1% invalidov, v povezanih subvencijah pa 20 %.

Za storitve zaposlitvene rehabilitacije, ki je prepoznana kot ključna storitev za zaposlovanje invalidov, glej odgovor 24.

ZZRZI je bistveno povečal zaposlenost in zaposljivost invalidov. Kvotni sistem je zavezal delodajalce, ki zaposlujejo najmanj 20 oseb, da zaposlujejo ustrezno število invalidov. Delež zaposlenih invalidov ne more biti manjši od 2 % in ne večji od 6 % in je odvisen od dejavnosti delodajalca.

Delodajalci lahko izpolnjujejo kvoto na načine:

* Imajo predpisano število zaposlenih invalidov.
* Plačajo prispevek za vzpodbujanje zaposlovanja invalidov.
* Imajo sklenjeno pogodbo o poslovnem sodelovanju z invalidskim podjetjem ali zaposlitvenim centrom kot nadomestno izpolnitev kvote.

Spodbujanje zaposlovanja se izvaja z različnimi projekti. (Tabela 41)

Po ZZRZI ima RS dve posebni obliki delodajalcev, ki zagotavljajo delovna mesta za najtežje zaposljive invalide, to so invalidska podjetja in zaposlitveni centri. Invalidska podjetja in zaposlitveni centri so upravičeni do vzpodbud za zaposlovanje invalidov (državne pomoči), s pomočjo katerih delodajalci razvijajo in ohranjajo delovna mesta invalidov, ki so prilagojena njihovim delovnim zmožnostim in potrebam. Poudarjamo, da imajo pri obeh vrstah delodajalcev invalidi sklenjene pogodbe o zaposlitvi skladno z ZDR-1 in posledično vse pravice in obveznosti, ki iz delovnega razmerja izhajajo.

Invalidom, pri katerih se ugotovi, da so začasno nezaposljivi, so namenjeni programi socialne vključenosti, s ciljem ohranjanja in spodbujanja socialne vključenosti invalidov ter ohranjanju delovnih sposobnosti. Invalidi, ki zaradi invalidnosti niso zmožni opravljati pridobitnega dela, se lahko vključijo v Varstveno delovne centre (sheltered workshops), kjer so za svoje delo nagrajeni z mesečnimi nagradami, nižjimi od predpisane minimalne plače.

V pripravi je (desetletna) Strategija razvoja socialne ekonomije ter izvedbeni dokument strategije – program ukrepov. Svet za socialno ekonomijo je zavezan v strategijo vključiti spodbude za tista socialna podjetja, ki zaposlujejo invalide ali druge predstavnike ranljivih ciljnih skupin na trgu dela oziroma načine usposabljanja oseb, ki so odgovorne za delo z njimi. Pri pripravi strategije sodelujejo predstavniki reprezentativnih organizacij, invalidskih podjetij in zaposlitvenih centrov.

(MDDSZ, DTDZ, DI, MGTŠ)

 (b) spodbudah delodajalcem za zaposlovanje invalidov in mehanizmih za spremljanje zagotavljanja podpore, zlasti podpore na podlagi šifre podjetij za zaposlovanje invalidov v Standardni klasifikaciji dejavnosti;

Za spodbujanje zaposlovanja invalidov in ohranjanje delovnih mest so v RS zakonsko predpisane finančne vzpodbude. O njih odloča Javni štipendijski, razvojni, invalidski in preživninski sklad RS (JŠRIPS), ki redno mesečno spremlja izvajanje kvotnega sistema zaposlovanja invalidov. H kvotnemu sistemu so zavezani vsi delodajalci (javni in zasebni sektor, gospodarstvo in negospodarstvo), upoštevaje registrirano dejavnost po Standardni klasifikaciji dejavnosti. Glej tudi 25.(a).

Vzpodbude za zaposlovanje so:

* oprostitev plačila prispevkov za pokojninsko in invalidsko zavarovanje zaposlenih invalidov za delodajalce, ki zaposlujejo invalide nad predpisano kvoto, vključno z delodajalci, ki zaposlujejo manj kot 20 delavcev in za samozaposlene invalide;
* nagrade za preseganje kvote ob pogojih iz prejšnje alineje;
* subvencije plač invalidom na zaščitenih delovnih mestih, v podporni zaposlitvi ali v invalidskem podjetju, ki dosegajo nižje delovne rezultate zaradi invalidnosti;
* plačilo stroškov prilagoditve delovnih mest in sredstev za delo invalidov;
* plačilo stroškov storitev v podpornem zaposlovanju v običajnem delovnem okolju.

(MDDSZ, DI)

 (c) ukrepih, sprejetih za zaščito invalidov pred vsemi oblikami diskriminacije pri javnem in zasebnem zaposlovanju, vključno z ukrepi za odpravo ovir v postopku zaposlovanja in na delovnem mestu, tudi z zagotavljanjem primernih prilagoditev;

ZDR-1 ureja prepoved diskriminacije na področju delovnih razmerij in določa, da mora delodajalec kandidatu pri zaposlovanju ali delavcu v času trajanja delovnega razmerja in v zvezi s prenehanjem pogodbe o zaposlitvi zagotavljati enako obravnavo ne glede na osebne okoliščine, tudi invalidnost in spol. Enako obravnavo mora delodajalec zagotavljati kandidatu oziroma delavcu zlasti pri zaposlovanju, napredovanju, usposabljanju, izobraževanju, prekvalifikaciji, plačah in drugih prejemkih iz delovnega razmerja, odsotnostih z dela, delovnih razmerah, delovnem času in odpovedi pogodbe o zaposlitvi. ZDR-1 v okviru prekrškovnih določb določa sankcije za kršitev prepovedi diskriminacije, hkrati pa posebej ureja odškodninsko odgovornost delodajalca v primeru kršitve prepovedi diskriminacije.

ZDR-1 izrecno naslavlja posebno varstvo invalidov, in sicer delodajalec zagotavlja varstvo invalidov pri zaposlovanju, usposabljanju ali preusposabljanju.

Delavcu, pri katerem je ugotovljena preostala delovna zmožnost, mora delodajalec zagotoviti:

* opravljanje drugega dela, ustreznega njegovi preostali delovni zmožnosti,
* opravljanje dela s krajšim delovnim časom glede na preostalo delovno zmožnost,
* poklicno rehabilitacijo,
* nadomestilo plače.

Zakon o varnosti in zdravju pri delu (ZVZD-1) zavezuje delodajalce, da zagotavljajo varnost in zdravje delavcev pri delu. Delodajalce dodatno zavezuje k sprejemu ukrepov za preprečevanje, odpravljanje in obvladovanje primerov nasilja, trpinčenja, nadlegovanja in drugih oblik psihosocialnega tveganja na delovnih mestih, ki lahko ogrozijo zdravje delavcev.

Pripravljene so smernice za upoštevanje raznolikosti – ena od obravnavanih osebnih okoliščin je invalidnost.

Primerne prilagoditve po ZZRI vključujejo individualiziran načrt prilagoditve, ki ga pripravi izvajalec zaposlitvene rehabilitacije, prilagoditve financira JŠRIPS.

(MDDSZ, DPD, DI)

 (d) načrtih za zagotovitev enakega plačila za delo enake vrednosti za vse invalide na enaki podlagi kot za druge in za sprejetje ukrepov za odpravo razlik med spoloma v zaposlovanju, vključno z razlikami v plačah med spoloma.

ZDR-1 določa, da je delodajalec dolžan za enako delo in za delo enake vrednosti izplačati enako plačilo delavcem, ne glede na spol. RS bo v svoj pravni red do najkasneje junija 2026 prenesla Direktivo 2023/970 o krepitvi uporabe načela enakega plačila za enako delo ali delo enake vrednosti za moške in ženske s preglednostjo plačil in mehanizmi za izvrševanje. Direktiva delavcem zagotavlja pravico do dostopa do informacij, ki jih potrebujejo za oceno, ali so žrtve diskriminacije pri plačilu zaradi spola. Uvaja se tudi pravica do odškodnine.

Glej tudi 25.(c).

(MDDSZ, SEM)

##  Ustrezna življenjska raven in socialno varstvo (28. člen)

26. Prosimo, zagotovite informacije o:

 (a) prejetih ali načrtovanih ukrepih socialnega varstva za odpravo visoke stopnje revščine med invalidi, zlasti med osebami s psihosocialnimi in/ali intelektualnimi motnjami, invalidnimi ženskami in starejšimi invalidi, vključno s korektivnimi ukrepi proti negativnim učinkom davčnih in proračunskih ukrepov za reševanje gospodarske krize in pandemije Covid-19;

V letu 2021 je bil v sistem pokojninskega in invalidskega zavarovanja v RS uveden institut najnižje invalidske pokojnine. Uvedena je bila pravica do invalidnine tudi za zavarovance, pri katerih je telesna okvara posledica poškodbe zunaj dela in bolezni ter možnost uporabe novih predpisov o vrstah in stopnjah telesnih okvar.

V letu 2022 je bilo uvedeno usklajevanje invalidnin za telesno okvaro, ki se niso usklajevale od decembra 2012. Uvedla se je odmera invalidnin v sorazmernem delu ter neizplačevanje invalidnin v času bivanja v tujini, razen v primeru, če je telesna okvara nastala kot posledica poškodbe pri delu ali poklicne bolezni.

V letu 2023 se je naslovila in odpravila anomalija pri upoštevanju pokojninske osnove v primeru, ko je zavarovanec delovni invalid, ki je v skladu s preostalo delovno zmožnostjo delal s krajšim delovnim časom od polnega, ter je za preostanek do polnega časa prejemal delno nadomestilo oz. delno invalidsko pokojnino. S spremembo zakona se delovnim invalidom, ki opravljajo delo s krajšim delovnim časom od polnega, pri upokojitvi namesto nadomestil upošteva primerljiva plača.

RS se zaveda problematike, ki izhaja iz vsesplošne draginje, zato so bili sprejeti različni ukrepi. (Tabela 42) Z namenom izboljšanja socialnega položaja upokojencem in invalidom se je odločila, da predčasno za 4,5 % poveča prejemke iz naslova pokojnin in nadomestil iz invalidskega zavarovanja (razen dodatka za pomoč in postrežbo in invalidnine za telesno okvaro), in sicer z namenom lažje premostitve obdobja do redne uskladitve pokojnin.

Na MF spremljajo razmere na trgu naftnih derivatov in pripravljajo ukrepe na področju trošarinske politike, pri čemer se v največji možni meri upoštevajo cilji ekonomske politike in gospodarske razmere. Višino trošarin na energente se prilagaja tako, da ne spodbujajo neracionalne porabe fosilnih goriv, vendar hkrati ohranjajo dostopnost energentov z vidika maloprodajnih cen ter blažijo rast cen energentov zaradi inflacije.

Po Zakonu o davku na motorna vozila (ZDMV-1) velja oprostitev plačila davka za motorna vozila za prevoz invalidov. V skladu z Zakonom o davku na dodano vrednost (ZDDV-1) je predpisana uporaba nižje stopnje DDV za medicinsko opremo, pripomočke in druga sredstva, ki so namenjena za lajšanje ali zdravljenje okvare ali invalidnosti.

Z davčnimi ukrepi se še naprej zagotavlja ugodnejša davčna obravnava z namenom lažjega vključevanja v družbo, vključno z vidikom mobilnosti invalidov, ne glede na gospodarske razmere.

ZSVI zagotavlja sredstva za življenje invalidov, ki si zaradi invalidnosti ne morejo sami ustvariti finančnih sredstev za preživljanje. Višina nadomestila za invalidnost je višina sredstev, ki v RS zagotavlja preživetje.

Glej tudi 9.(c).

(MDDSZ, DPD, DI, MF)

 (b) nacionalnih strategijah in politikah, katerih cilj je povečati razpoložljivost in dostopnost javnih stanovanj, vključno s socialnimi stanovanji, za invalide;

Po Pravilniku o dodeljevanju neprofitnih stanovanj v najem so invalidi in njihove družine obravnavani kot prednostna kategorija. V javnih razpisih se občine in javni stanovanjski skladi odločajo določen delež stanovanj izrecno nameniti invalidom, ki so v ta namen posebej prilagojena. Marsikateri stanovanjski akter (občina, javni stanovanjski sklad, neprofitna stanovanjska organizacija) se poslužuje oddaje namenskih stanovanj društvom, ki delujejo na področju socialnega varstva, ki jih nato oddajo svojim uporabnikom. Na ravni lokalne skupnosti stanovanjska politika občine upošteva arhitektonske in druge posebnosti pri zagotavljanju stanovanj za invalide.

Lokalne skupnosti pogosto prispevajo svoj delež predvsem v obliki hitrega in učinkovitega zagotavljanja primernih komunalno opremljenih zemljišč.

RS se osredotoča na vzpostavitev stabilne in razvojno naravnane stanovanjske politike s poudarkom na krepitvi gradnje javnih najemnih stanovanj po celotni državi, s čimer sledi politiki uravnoteženega regionalnega razvoja. Cilj je oblikovanje stabilnega sistemskega javnega vira financiranja stanovanjske gradnje in oblikovanje mreže javnih stanovanjskih skladov po RS. Načrtuje se vsakoletna dokapitalizacija Stanovanjskega sklada RS (SSRS), s čimer se bo poleg realizacije njegovih projektov okrepila tudi njegova vloga financerja in koordinatorja gradnje lokalnih stanovanjskih skladov, občin in neprofitnih stanovanjskih organizacij. (Tabela 43)

(MSP)

 (c) učinkovitih in hitrih pravnih sredstvih zoper odločbe upravnih organov o invalidih, zlasti odločbe Zavoda za pokojninsko in invalidsko zavarovanje Slovenije (ZPIZ) in Ministrstva za delo, družino, socialne zadeve in enake možnosti;

Vsako pravico, ki izhaja iz pokojninskega in invalidskega zavarovanja je potrebno uveljaviti v konkretnem upravnem postopku pri Zavodu za pokojninsko in invalidsko zavarovanje Slovenije (ZPIZ) oziroma v sodnem postopku pred pristojnim socialnim sodiščem. ZPIZ o pravicah odloča na prvi in drugi stopnji. Stranke imajo poleg pritožbe možnost, da zakonitost odločitve preverijo v sodnem postopku v roku 30 dni od vročitve odločbe, izdane na drugi stopnji.

MDDSZ o večini pravic s področja invalidskega varstva odloča na drugi stopnji. Zoper odločbe MDDSZ je dopustno sodno varstvo na pristojnih sodiščih. Po ZSVI in ZOA je pred izdajo odločbe potrebno pridobiti izvedensko mnenje, kar postopek podaljšuje.

(MDDSZ, DPD, DI)

 (d) pravnem okvirju sistema invalidskega pokojninskega in invalidskega zavarovanja in njegovem vplivu na invalide. Prosimo, vključite informacije o tem, ali je od invalidov mogoče zahtevati, da krijejo del ali vse stroške, povezane z invalidnostjo, na vseh področjih življenja, in navedite obdavčitev dohodkov invalidov, zlasti invalidov, ki živijo v revščini, ter dodatno vključite informacije o sprejetih ali načrtovanih ukrepih za odpravo morebitnih vrzeli v sistemu invalidskega zavarovanja, vključno z vrzelmi med zaključkom šolanja in vstopom na trg dela ter v drugih primerih, ko ni "zadostne vključenosti v zavarovanje".

Pokojninsko in invalidsko zavarovanje v RS je zgodovinsko gledano sestavni del socialnih zavarovanj, njegov temeljni namen, ki je osnovan na zavarovalniškem principu, pa je pokrivanje rizika starosti, invalidnosti in smrti.

Pravice iz invalidskega zavarovanja so pogojene predvsem z obstojem oziroma nastankom invalidnosti zavarovanca. V invalidskem postopku se ugotavlja delovna zmožnost po zaključenem zdravljenju, in sicer preostala delovna zmožnost ali morebitna izguba delovne zmožnosti na podlagi sprememb v zdravstvenem stanju, ki jih ni mogoče odpraviti z zdravljenjem ali ukrepi medicinske rehabilitacije in ni mogoče več pričakovati izboljšanja. Nastanek invalidnosti ugotavlja invalidska komisija ZPIZ.

Glede na demografske trende in izzive, ki jih prinaša staranje družbe, so potrebne spremembe pokojninskega sistema. RS se zaveda, da bo potrebno breme staranja pravično prerazporediti med vse generacije ter zagotoviti dolgoročno vzdržnost pokojninskega sistema na način, da bodo tudi generacije, ki na trg dela šele vstopajo, iz sistema lahko črpale primerljive pravice vplačanim prispevkom. Na področju pokojninske in invalidske zakonodaje je v letu 2025 načrtovana priprava sistemskih rešitev, ki bodo omogočile, da bo pokojninski sistem še naprej pregleden, vzdržen in zaupanja vreden, ter bo zagotavljal primerne pokojnine.

RS ima razširjen nabor dohodkov, ki niso podvrženi obdavčitvi z dohodnino. Taki dohodki se nanašajo na osebe, tudi invalide, podvržene revščini, ali pa so namenjeni celotni populaciji z namenom preprečevanja oziroma omilitev revščine in jih določa Zakon o dohodnini (ZDoh-2).

RS ima na področju obdavčitve dohodkov fizičnih oseb z dohodnino uveljavljene določene ukrepe, ki zagotavljajo, da je njihovo davčno breme (in pogojno davčno breme družinskih članov) v primerjavi z ne invalidnimi osebami nižje.

Po ZDoh-2 se osebam, ki prejemajo dohodke iz naslova pokojninskega in invalidskega zavarovanja, zagotavlja davčni kredit v višini 13,5 % odmerjenega dohodka iz tega naslova. Navedeno pomeni, v kombinaciji s splošno olajšavo in dodatno splošno olajšavo (ki se priznava osebam do 16.000 evrov bruto dohodka), da oseba, ki prejema zgolj te dohodke, dohodnine ne plača do višine:

- brez upoštevanja olajšave po dopolnjenem 70. letu starosti: 1.450,33 evrov oziroma

- ob upoštevanju olajšave po dopolnjenem 70. letu starosti: 1.710,33 evrov.

Po ZDoh-2 je oseba s 100 % telesno okvaro upravičena do dodatnega znižanja davčne osnove (v višini 18.188,61 evrov v letu 2024).

Oseba, ki vzdržuje družinskega člana (otroka), je upravičena do zmanjšanja davčne osnove na podlagi posebne olajšave za vzdrževane družinske člane v višini 9.777,00 evrov, ki se priznava osebam, če ima otrok:

1. pravico do dodatka za nego otroka po ZSDP-1

2. pravico do dodatka za pomoč in postrežbo po ZPIZ-2

3. status invalida po ZSVI.

Določeni prejemki, ki jih osebe prejemajo iz pokojninskega oziroma invalidskega zavarovanja, so oproščeni plačila dohodnine:

1. dohodki, ki jih v obliki povračil stroškov, storitev ali drugih ugodnosti v naravi prejmejo upravičenci na podlagi obveznega pokojninskega in invalidskega zavarovanja in zdravstvenega zavarovanja, razen dohodkov, ki predstavljajo redni dohodek;

2. invalidnina, invalidski dodatek in dodatek za posebno invalidnost po ZPIZ-2,;

3. varstveni dodatek k pokojnini po ZPIZ-2;

4. dodatek za pomoč in postrežbo po ZPIZ-2.

Dohodnine so oproščeni določeni posebni dohodki invalidov:

1. dohodki, ki jih v obliki povračil stroškov, storitev ali drugih ugodnosti v naravi prejmejo upravičenci ZVojI, ZSVI, ZOA, ZIMI, razen prejemkov, ki predstavljajo redni dohodek;

2. dodatek za pomoč in postrežbo po ZVojI, ZSV in ZSVI ter komunikacijskega dodatka po ZOA;

3. invalidnina, invalidski dodatek in dodatek za posebno invalidnost po ZVojI in nadomestilo za invalidnost po ZVSI.

Invalidi, ki prejemajo dohodek iz naslova pokojninskega in invalidskega zavarovanja, zaradi sistema obdavčitve dohodka v RS niso podvrženi revščini.

Z namenom odpravljanja vrzeli med zaključkom šolanja in vstopom na trg dela se izvajajo projekti prehoda mladih invalidov. (Tabela 41)

RS poskrbi za osnovni življenjski standard, ki zajema tako dohodke za samopreživetje kot plačilo storitev, ki so za invalida brezplačne in jih potrebuje za samostojno življenje in vključevanje v družbo. V kolikor posameznikove potrebe presegajo zakonsko določene mehanizme, si sredstva zanje zagotoviti sam.

(MDDSZ, DPD, DI, MF)

##  Sodelovanje v političnem in javnem življenju (29. člen)

27. Prosimo, navedite informacije o:

 (a) pravnih določbah in praksah, ki omejujejo pravico invalidov do sodelovanja v političnem in javnem življenju, o sprejetih ali načrtovanih ukrepih za učinkovito zagotavljanje pravice vseh invalidov, vključno z osebami s psihosocialno in/ali intelektualno oviranostjo, do sodelovanja v političnem in javnem življenju, zlasti njihove pravice do glasovanja in kandidiranja na volitvah na občinski, nacionalni in evropski ravni, vključno s sprejetimi ali načrtovanimi ukrepi za spremembo Zakona o volitvah v državni zbor, da ne bi več omogočal odvzema volilne pravice na podlagi invalidnosti;

Januarja 2024 je bil spremenjen Zakon o volitvah v državni zbor (ZVDZ), ki je uzakonil, da imajo pravico voliti in biti voljeni vsi državljani RS, ki so dopolnili 18 let. ZVDZ ne dopušča več odvzema volilne pravice osebam, ki so pod skrbništvom zaradi duševnih ali intelektualnih ovir in vrača aktivno in pasivno volilno pravico državljanom, ki jim je bila ta pravica odvzeta.

Po ZVDZ lahko volivcu s trajno telesno, duševno, intelektualno ali senzorično okvaro pri glasovanju pomaga oseba po njegovi izbiri (pomočnik), ki mora biti polnoleten in je dolžan spoštovati svobodno voljo volivca ter zagotoviti tajnost glasovanja.

Volilna in referendumska zakonodaja zagotavlja invalidom številne možnosti za učinkovito uresničevanje volilne pravice. V RS morajo biti od leta 2018 vsa volišča dostopna invalidom.

Po ZVDZ so vsem volivcem (tudi invalidom) na voljo možnosti:

* glasovanje na drugem volišču zunaj okraja stalnega prebivališča volivca,
* predčasno glasovanje.

Invalidi imajo dodatne možnosti:

* glasovanje po pošti: enkrat ali stalno.
* glasovanje na domu (na voljo volivcem, ki zaradi bolezni ne morejo osebno priti na volišče. Volivec mora vlogi za glasovanja priložiti kopijo zdravniškega potrdila, upošteva se vsaka pisna potrditev zdravnika (tudi e-sporočilo), da se volivec zaradi bolezni ne more osebno zglasiti na volišču).

Na vsakem volišču je volivcem na voljo šablona za slepe in slabovidne osebe v Braillovi pisavi. Na volišču in volilni kabini so obvestila v zvezi z volitvami natisnjena v večjem formatu.

(MJU)

 (b) sprejetih ali načrtovanih ukrepih, vključno s podprtimi sistemi odločanja in podpornimi ukrepi, za zagotovitev dostopnosti celotnega postopka odločanja in glasovanja, vključno z dostopnim volilnim gradivom, informacijami, povezanimi z glasovanjem, volišči in ukrepi, ki zagotavljajo zaupnost glasovanja s pomočjo;

Pred volitvami in referendumom Državna volilna komisija (DVK) gospodinjstvom pošlje publikacijo s seznami kandidatnih list ali kandidatov za volitve. Informacije o volitvah in možnih načinih glasovanja so na voljo na spletni strani DVK, katere del je preveden v slovenski znakovni jezik, je podnaslovljen in vsebuje tolmačenje v znakovni jezik [[11]](#footnote-11) in v avdio obliki. Spletna stran ima različne možnosti dostopa (barvni kontrast, velikost besedila, povečava). Informacije so dostopne tudi po telefonu.

Volivcem, ki so invalidi in želijo vložiti zahtevo za trajno glasovanje po pošti, je na portalu eUprava na voljo elektronski obrazec, ki ga lahko oddajo kadarkoli. Na portalu lahko volivec zaprosi za enkratno glasovanje po pošti ali na domu ali na volišču zunaj okraja svojega stalnega prebivališča.

Pred volitvami DVK izda strokovna navodila za delo volilnih odborov, kjer so navedeni tudi standardi za ureditev prostora za glasovanje. Prostor, kjer volivci oddajo glasovnico, mora biti urejen tako, da je vsakomur zagotovljena tajnost glasovanja. V navodilih je, med drugim pojasnjeno, da lahko invalidu pomaga pomočnik (glej odgovor 27.(a)). Volivec, ki želi glasovati z uporabo šablone za slepe, mu jo je treba izročiti in pojasniti, kako se uporablja.

(MJU)

 (c) sprejetih ali načrtovanih ukrepih za zagotovitev učinkovite zastopanosti invalidov, vključno z osebami z intelektualno in/ali psihosocialno oviranostjo ter invalidnimi ženskami, v političnih in javnih organih odločanja, kar vključuje pravico do kandidiranja za javne funkcije in sodelovanja pri upravljanju javnih zadev.

Ustava RS zagotavlja splošno in enako volilno pravico za vse polnoletne državljane, zakonodajalca pooblašča, da določi ukrepe za spodbujanje enakih možnosti žensk in moških pri kandidiranju na volitvah v državne organe in organe lokalnih skupnosti. Področni zakoni uvajajo kvoto glede zastopanosti žensk in moških na kandidatnih listah na vseh volitvah, in sicer 35 % ali 40 % od skupnega števila kandidatov ter določajo pozicijo spolov na kandidatnih listah.

Nekateri področni zakoni, ki bistveno vplivajo na socialno vključevanje invalidov v družbo, vsebujejo določbe o njihovem obveznem zastopanju v organih upravljanja.

Glej tudi 27.(a).

(MDDSZ, SEM)

##  Sodelovanje v kulturnem življenju, rekreaciji, prostočasnih dejavnostih in športu (30. člen)

28. Prosimo, navedite informacije o:

 (a) sprejetih ali načrtovanih ukrepih za zagotovitev dostopnosti krajev kulturnih predstav in storitev, krajev kulturnega pomena, objektov za šport, prosti čas ali rekreacijo in vseh drugih krajev, pomembnih za kulturno življenje družbe, vključno glede evropske kartice ugodnosti za invalide;

V RS lahko invalidi od leta 2017 pridobijo EU kartico ugodnosti za invalide, ki je zakonsko urejena v ZIMI.

RS je prepoznala pomen kartice, ki sega preko komercialnih popustov in ima pozitivni učinek na izenačevanje možnosti ter socialno vključevanje invalidov, zato je podprla dva projekta nadgradnje kartice. (Tabela 44)

Več javnih kulturnih ustanov in javnih zavodov poroča o izboljševanju informacijsko – komunikacijske dostopnosti za invalide v zadnjih letih, kar vključuje tudi spletne strani.

RS sofinancira kulturne projekte in programe, ki so namenjeni zagotavljanju dostopnosti javnih kulturnih ustanov in javnih zavodov za invalide. Od leta 2018 se je izboljševala dostopnost muzejev, splošnih knjižnic, gledališč, lutkovnih gledališč in drugih javnih kulturnih ustanov. Po Zakonu o zagotavljanju sredstev za določene nujne programe RS v kulturi (ZZSDNPK) bodo zagotovljena sredstva za posodobitev grajenih okolij in za izboljšanje fizične dostopnosti do muzejskih zbirk v objektih v javni rabi.

Na področju knjižnične dejavnosti so potekale številne aktivnosti za omogočanje enakih možnosti dostopa do knjižnic in njihovih storitev. Splošne knjižnice so nadaljevale z izboljšavami fizične dostopnosti zgradb in prostorov za invalide (klančine, dvigala, sanitarije, razmiki med policami). Invalidom knjižnice zagotavljajo dostop do e-knjig in različnih e-storitev na daljavo, knjižničnega gradiva in storitev tudi s pomočjo bibliobusov in premičnih knjižničnih zbirk.

Leta 2018 so bili sprejeti novi Standardi dostopnosti za slovenske knjižnice. Leta 2022 je bila sprejeta Strategija razvoja slovenskih splošnih knjižnic 2022-2027, ki vključuje zagotavljanje fizične dostopnosti zgradb in prostorov splošnih knjižnic za invalide. Leta 2023 je bil sprejet Pravilnik o pogojih za izvajanje knjižnične javne službe. Med ostala bibliotekarska priporočila, smernice in standarde za strokovno delo za organizacijo knjižnične dejavnosti za posebne skupine prebivalcev sodijo: Strokovna priporočila in standardi za splošne knjižnice (za obdobje 2018-2028), Smernice za knjižnične storitve za osebe z disleksijo, Smernice za lažje berljivo gradivo, Knjižnice za slepe v informacijski dobi: razvojne smernice in Smernice za dostop do knjižnic za uporabnike z oviranostmi in Smernice za oblikovanje storitev za starejše.

RS sofinancira delovanje Knjižnice slepih in slabovidnih Minke Skaberne, ki od leta 2019 dalje sodeluje z Združenjem splošnih knjižnic na področju izboljšanja dostopnosti knjižnične dejavnosti v posebnih prilagojenih tehnikah za slepe in slabovidne. Cilj sodelovanja je postopno vključevanje splošnih knjižnic med prejemnice naslovov zvočnih knjig slovenskih avtorjev (trenutno 40 od 58 knjižnic). (Tabela 45)

Javna agencija za knjigo RS (JAK) skrbi tudi za dostopnost e-knjig za invalide. (Tabela 46) Preko vsakoletnega projekta Rastem s knjigo, zahteva od založnikov izbranih knjig, da zagotovijo izdelavo in prost dostop za izbrane knjige v e-pub formatu za ranljive ciljne skupine (okvara vida in druge oviranosti, ki vplivajo na bralno percepcijo).

Na področju muzejske dejavnosti se z zagotavljanjem dostopnosti do informacij in komunikacij nadgrajujejo e-vsebine. Povečalo se je število informacij o muzejskih predmetih na spletnih straneh. Razširile so se virtualne predstavitve muzejev, umetnostnih galerij, posnetki razstav ter gledaliških predstav. V državnih in pooblaščenih muzejih je del programa prilagojen tudi otrokom in mladini z motnjo v duševnem razvoju.

Odprava arhitektonskih ovir in vgraditev dvigala je izboljšala dostopnost Arhiva RS, ki strokovno javnost ozavešča tudi o problematiki invalidnosti in dostopu do dokumentarnega oziroma arhivskega gradiva. Zaposlovali so tudi slepo osebo, ki je izvajala izobraževanja za urednike spletnih strani.

Certifikat Invalidom prijazno je namenjen ponudnikom turističnih storitev in ga izdaja zaposlitveni center Premiki, zavod za promocijo, razvoj in dostopnost turistične ponudbe.

Vlada RS je področje ureditve dostopnosti do javnih športnih objektov za invalide opredelila kot prioritetno področje za (so)financiranje investicij v športno infrastrukturo za leto 2024 z Letnim načrtom za financiranje in sofinanciranje investicij v športno infrastrukturo, na podlagi katerega je bil objavljen Javni razpis za izbor sofinanciranja investicij v športno infrastrukturo v letu 2024.

(MDDSZ, DI, MK, MGTŠ)

 (b) sprejetih ali načrtovanih ukrepih za izrecno vključitev invalidov v programe, ki podpirajo rekreacijo, prosti čas, šport, umetnost in kulturo.

Invalidi so oproščeni plačila turistične in promocijske takse.

V letih 2024 in 2025 so predvideni javni razpisi na področju razvoja in promocije integralnih turističnih proizvodov in tematskih turističnih proizvodov na državni ravni. Pripravljata se ukrepa spodbujanje razvoja turizma v turističnih destinacijah in sofinanciranja turističnih atrakcij in projektov ob objektih kulturne dediščine. V okviru obeh bodo spodbujani turistični produkti, ki so dostopni za invalide.

V okviru letnih programov športa invalidov so sistemsko zagotovljena finančna sredstva za sofinanciranje športnih programov za invalide s ciljem vključevanja invalidov v programe športne vadbe, vzpostavitev mreže ponudnikov redne vadbe za različne ciljne skupine invalidov, vzpostavitev regijske razpršenosti in dostopnosti vadbenih programov, usposobitev dodatnega kadra za strokovno delo s športniki invalidi, razvoj novih programov športa invalidov (program ABC športa invalidov, programi športnih panog za področje športa invalidov), umestitev športa invalidov v delovanje in aktivnosti NPŠZ in lokalnih športnih organizacij ter dvig prepoznavnosti športa invalidov z namenom socialnega vključevanja ciljne skupine v družbo.

Na področju kulture se sofinancirajo kulturni projekti invalidov v okviru javnih razpisov in z izvajanjem zakonodaje s področja medijev. Z namenom večje socialne vključenosti ranljivih družbenih skupin na področju kulture je bilo izvedenih več javnih razpisov. (Tabeli 47 in 48)

V državnih in pooblaščenih muzejih je del programa prilagojen tudi otrokom in mladini z motnjo v duševnem razvoju.

JAK je izvajala več projektov, sofinanciranih z evropskih sredstev. (Tabela 49)

Javni sklad RS za kulturne dejavnosti (JSKD) je izvajal redni letni Javni razpis za izbor kulturnih projektov na področju ljubiteljskih kulturnih dejavnosti**.** (Tabela 50)

(MGTŠ, MK)

# C. Posebne obveznosti (31.–33. člen)

##  Statistika in zbiranje podatkov (31. člen)

29. Prosimo, navedite informacije o sprejetih ali načrtovanih ukrepih za sistematizacijo zbiranja, analize in razširjanja razčlenjenih podatkov o pravicah invalidov. Prosimo, seznanite odbor tudi o sprejetih ali načrtovanih ukrepih za vključitev kratkega nabora vprašanj o invalidnosti washingtonske skupine v prihodnje popise prebivalstva, gospodinjske in druge raziskave.

Sistemska opredelitev glede zbiranja in nadaljnje obdelave osebnih podatkov, ki spadajo med posebne vrste osebnih podatkov (rasa, narodnost, vera, zdravje…) je bila sprejeta decembra 2022 z novim Zakonom o varstvu osebnih podatkov (ZVOP-2). Po sistemskem premisleku je urejena le možnost obdelave osebnega podatka o narodni in etnični pripadnosti, v skladu s strogimi ustavnimi pogoji na način, da se to – če je nujno potrebno za odločanje o pravicah posameznikov– lahko uredi s področnimi zakoni. Glede te zakonske rešitve je bilo izvedeno usklajevanje z Zagovornikom, VČP in Informacijskim pooblaščencem.

Zbiranje podatkov o pravicah invalidov je določeno v področni zakonodaji in je osnova za pripravo analiz, kot podlago za izvajanje in uvajanje različnih ukrepov.

SURS je član Washington Group on Disability Statistics, katere cilj je poenotenje metodologije in podatkov o invalidih na mednarodni ravni. SURS je vsebinsko seznanjen s priporočili glede t.i. krajšega in daljšega nabora vprašanj o invalidnosti washingtonske skupine.[[12]](#footnote-12) Nacionalna raziskava o zdravju in zdravstvenem varstvu (European Health Interview Survey)[[13]](#footnote-13) vključuje (del) priporočil krajšega nabora vprašanj o invalidnosti.

SURS izvaja popis prebivalstva s povezovanjem različnih registrskih, administrativnih in drugih zbirk podatkov. Glede na naravo izvedbe se v prihodnjih letih ne načrtuje vključitve kratkega nabora vprašanj o invalidnosti washingtonske skupine v vsebine popisa prebivalstva, slednje tudi ni vključeno v novo krovno evropsko uredbo (ESOP) za področje demografskih statistik, ki je še v fazi sprejemanja.

Glej tudi 4.(c).

(MP, MDDSZ, DI, SURS)

##  Mednarodno sodelovanje (32. člen)

30. Prosimo, navedite informacije o sprejetih ali načrtovanih ukrepih za zagotovitev, da bodo mednarodni razvojni programi države pogodbenice vključevali invalide in bili zanje dostopni. Prosimo, poročajte o tesnem posvetovanju z invalidskimi organizacijami in njihovem aktivnem vključevanju v izvajanje Agende 2030 za trajnostni razvoj in ciljev trajnostnega razvoja v njenih programih mednarodnega sodelovanja, pri njenem sodelovanju na ravni Evropske unije, vključno z globalno zdravstveno strategijo Evropske unije: Boljše zdravje za vse v spreminjajočem se svetu, ki je bila sprejeta novembra 2022, ter v mednarodnih organizacijah na regionalni in svetovni ravni.

RS v okviru mednarodnega razvojnega sodelovanja in humanitarne pomoči namenja posebno pozornost ranljivim skupinam, tudi preko zagotavljanja nujne pomoči v času humanitarnih kriz ter po krizah preko programov rekonstrukcije in rehabilitacije. Prednostni vsebinski področji pomoči sta človekova varnost in zaščita, zlasti s programi protiminskega delovanja in pomočjo žrtvam min ter pomoč po oboroženih spopadih, v prvi vrsti otrokom. RS tako (so)financira nakup nujne zdravstvene opreme, izvajanje zdravstvene in psihološke pomoči prizadetim ter aktivnosti za njihovo ponovno vključevanje v družbo.

Od leta 2017 je bilo (so)financiranih več kot 30 projektov, katerih ciljne skupine so bile žrtve min in oboroženih konfliktov. Od leta 2009 je bilo v RS rehabilitiranih več kot 200 otrok in usposobljenih več kot 30 lokalnih terapevtov. Od leta 2015 potekajo usposabljanja strokovnjakov s področja rehabilitacije ter nudenja psihosocialne pomoči na terenu. Večina projektov se izvaja prek ITF Ustanove za človekovo varnost s poudarkom na nekdanjih ali trenutnih konfliktnih območjih; Irak, BiH, Palestina, Belorusija, Ukrajina itd.

Trenutno se izvaja več projektov, ki prispevajo k dobrobiti žrtev min, invalidov in drugih ranljivih skupin. (Tabela 51).

Invalidske organizacije in njihovi člani se povezujejo na evropski in širši mednarodni ravni, kjer aktivno sodelujejo pri izmenjavi stališč in primerov dobre prakse na različnih področjih.

(MZEZ, MDDSZ, DI)

31. Prosimo, navedite informacije o pravnem statusu krovne mreže Nacionalnega sveta invalidskih organizacij Slovenije, njenem financiranju in pristojnostih ter udeležbi v mednarodnem sodelovanju.

NSIOS ima status nevladne organizacije v javnem interesu na področju invalidskega varstva ter opravlja naloge NSIO. Glej 1.(b).

NSIOS se povezuje v Evropski invalidski forum in druga evropska in svetovna invalidska združenja.

(MDDSZ, DI)

##  Izvajanje konvencije in spremljanje njenega izvajanja v posameznih državah (33. člen)

32. Prosimo, navedite posodobljene informacije o:

 (a) pristojnosti imenovane kontaktne točke, to je Ministrstva za delo, pri usklajevanju izvajanja konvencije v različnih sektorjih in na različnih ravneh, ter o morebitnih drugih kontaktnih točkah v vladi na državni in občinski ravni, njihovi organizacijski strukturi, finančnih in človeških virih ter vplivu;

Kontaktna točka na MDDSZ je Direktorat za invalide kot notranja organizacijska enota. Pristojen je za oblikovanje politik na področju invalidskega varstva, torej zaposlovanje invalidov in zaposlitvena rehabilitacija, socialno vključevanje, izenačevanje možnosti invalidov, osebna asistenca, invalidske organizacije, pravice gluhih in naglušnih, gluhoslepih, dostopnost do objektov in storitev v javni rabi. Daje tudi komentarje drugim ministrstvom v smislu vključevanja invalidskih politik v zakonodajo z njihovih področij. (Tabeli 52, 53)

V nekaterih občinah delujejo Sveti za invalide, ki usklajujejo občinsko politiko ter predloge invalidskih organizacij, ki zastopajo interese invalidov na lokalni ravni. Organizacija občinske uprave je v pristojnosti posameznih občin in spada pod lokalno samoupravo.

(MDDSZ, DI)

 (b) organizaciji, sestavi ter finančnih, tehničnih in človeških virih Sveta za invalide v RS, o namenih predloga zakona za vzpostavitev Varuha človekovih pravic kot neodvisnega nadzornega mehanizma po konvenciji, o preostalih nalogah, ki jih za Svet predvideva ta zakon, ter o vključevanju in polnem sodelovanju invalidov in njihovih predstavniških organizacij pri predvidenem spremljanju s strani Varuha. Prosimo, navedite tudi informacije o finančnih, tehničnih in človeških virih, ki so na voljo Varuhu človekovih pravic za spremljanje v skladu s konvencijo;

Zakonska podlaga za Svet je ZIMI. Svet je sestavljen tripartitno s predstavnikov reprezentativnih invalidskih organizacij, strokovnih institucij s področja invalidskega varstva ter Vlade RS. Mandat članov traja 4 leta, vsaka od skupin v Svet imenuje 7 članov, skupaj Svet sestavlja 21 članov. Vodi ga predsednik, ki mora biti predstavnik reprezentativne invalidske organizacije. Strokovno tehnična opravila opravlja MDDSZ.

Svet deluje kot obvezni posvetovalni forum o vprašanjih invalidske politike. Spremlja razvoj in izvajanje programov s področja invalidskega varstva ter daje pobude za njihov razvoj in izvajanje; med javno obravnavo daje mnenje na predloge predpisov; sodeluje pri pripravi poročil o izvajanju nacionalnih programov in daje mnenje o njih: Vladi daje pobude, predloge in priporočila v zvezi z invalidskim varstvom; skrbi za sodelovanje med ministrstvi in strokovnimi institucijami ter invalidskimi organizacijami; spodbuja in spremlja izvajanje konvencije ter opravlja druge naloge.

V RS potekajo usklajevanja z invalidskimi organizacijami glede možnosti ureditve Sveta v okviru inštituta VČP. Vlada RS si prizadeva zagotavljati višje standarde varstva invalidov z namenom iskanja rešitev, ki bi bile sprejemljive za razvoj področja varstva človekovih pravic. VČP je dosegel akreditacijo s statusom A - najvišjim statusom po Pariških načelih. Formalni postopek usklajevanja predloga zakona še ni bil izveden. Načrtuje se, da bodo s tem povezane aktivnosti zaključene v letu 2024.

(MDDSZ, DI, MP)

 (c) sprejetih ali načrtovanih ukrepih, vključno s finančnimi, za zagotovitev polnega in učinkovitega sodelovanja invalidov in njihovih predstavniških organizacij pri spremljanju konvencije.

S spremembo ZInvO bo NSIOS dobil dodatne naloge, povezane s spremljanjem izvajanja konvencije. Glej 1.(b), 31.

Invalidske organizacije so vključene v pripravo poročila.

(MDDSZ, DI)

1. <https://pxweb.stat.si/sistat/sl/Podrocja/Index/139/delo-in-brezposelnost> [↑](#footnote-ref-1)
2. <https://pxweb.stat.si/SiStat/sl/Podrocja/Index/192/izobrazevanje> [↑](#footnote-ref-2)
3. <https://www.dostopnost.si/info-tocka> [↑](#footnote-ref-3)
4. <http://dostopnost-prostora.si/> [↑](#footnote-ref-4)
5. <http://pregledovalnik.dostopnost-prostora.si> [↑](#footnote-ref-5)
6. <https://dostopnost.javniobjekti.si/sl-si/> [↑](#footnote-ref-6)
7. <https://dostopnost.javniobjekti.si/sl-si/Vodnik> [↑](#footnote-ref-7)
8. 9. člen Splošne uredbe o varstvu podatkov, UL L 119, 4. 5. 2016, str. 1-88. [↑](#footnote-ref-8)
9. <https://www.gov.si/> [↑](#footnote-ref-9)
10. <https://www.gov.si/assets/ministrstva/MDDSZ/APZ/Smernice-APZ-2021-2025.docx> [↑](#footnote-ref-10)
11. <https://www.dvk-rs.si/izobrazevanje-o-volitvah/>. [↑](#footnote-ref-11)
12. <https://www.washingtongroup-disability.com/resources/translations-of-wg-question-sets/> [↑](#footnote-ref-12)
13. <https://podatki.nijz.si/pxweb/sl/NIJZ%20podatkovni%20portal/> [↑](#footnote-ref-13)